qundao/data-zh-poetry huggingface dataset:
黄泽辞
作者：李攀龙
朝代：明

皇之麋，其马八骊，皇人委蛇。皇之水，其马騄耳，皇人受祉。皇之曲洛，其马沃若，皇人薄薄。皇人孽孽，其马喷雪，我心如结。
西湖游效曹子建体
作者：李时行
朝代：明

结蘅轺，鼓兰舟，邀朋啸侣西湖游。日华鲜，春气柔，恬风小浪光如油。倚莎墟，循若洲，仰瞻灵鹫俯龙湫。夹飞虹，缳广畴，桃花的烁柳条稠。谣丹宫，映朱楼，十二缃帘双玉钩。吐吴歈，发越讴，和鸣箫管杂箜篌。奉芳醪，荐时羞，主前献寿宾拜酬。会难逢，别易遒，于斯不乐欲何求。
题严滩独钓图
作者：李昌祺
朝代：明

桐江连天兮秋水长，富春摩空兮烟树苍。客星兮寒芒，汉宫兮苔荒。彼争攀龙鳞兮铭勋旂常，此宁着羊裘兮垂纶沧浪。以足加腹兮忱故态之犹狂，廉贪立懦兮揭世之防。云台钓台兮其高颉颃，二十八人兮图像已忘，先生万古兮岿祠堂。
公无渡河二首·其二
作者：李梦阳
朝代：明

公无渡河，河深不可渡，中有白石，齿齿崭崭兮峨峨。蛟龙九头，戴角峥嵘，崟磕兮水鳞鳞兮冲素波。公无渡河，吹沙暮多风。河伯筑梁结两螭，汝无羽翼堕水中。涉水虽可乐，不如登山阿。噫！嗟嗟公无渡河。
内教场歌
作者：李梦阳
朝代：明

雕兮豹鞬骑白马，大明门前马不下。径入内伐鼓，大同邪宣府邪，将军者许邪。武臣不习威，柰彼四夷。西内树旗，皇介夜驰。鸣炮烈火，嗟嗟辛苦。
叫天歌
作者：李梦阳
朝代：明

弯弓兮带刀，彼谁者子逍遥。牵我妻放火，我言官府怒我。彼逍遥者谁子，出门杀人，骑马城市。汝何人，谁教汝骑马。持刃来，持刃来，彼杀我父兄，我今遇之，必杀此伧。彼答言：奉黄榜招安。嗟嗟！柰何柰何！彼不有官，饥官赈之，出有马骑。我有租、有猺、有役，苦楚胡不彼而。
君夷犹
作者：李梦阳
朝代：明

登楼兮送君，日盈盈兮将落，暧茀郁兮带长薄。居夷犹兮吹间，作巢燕兮既辞，又鸣兮蟪蛄。纷轩盖兮总总，君胡为兮南都。若有人兮被杜衡，带薜萝兮蕙缨。中有怀兮荃不知，临修路兮怅天涯。怅天涯兮望烟渚，信予美兮谁与。龙城兮贝阙，君暮趋兮朝谒。采芳芷兮江中，寄佳人兮天北。
吟思翁
作者：李梦阳
朝代：明

吟思翁，翁我思。苍松碧梧世希有，海月红云如见之。孤鹤引唳，志在万里。吞舟之鱼，岂游涔水。嗟嗟噫嘻，我思者翁，翁思者何，停云日暮沧溟波。
四六八言
作者：李梦阳
朝代：明

五阶风发，蕙花时歇。莎鸡夜鸣衰草，捲帘独望秋月。黄云没万里之关山，使妾空老而凋红颜。
四六八言
作者：李梦阳
朝代：明

明月在隅，蟪蛄夜鸣。仰观天上列星，三三五五成行。憭慄悽兮不可以寐，嗟哉四时之气靡常。
天门开
作者：李梦阳
朝代：明

天门开兮冥冥，沛余乘兮上征。雷车兮电旗，班陆离兮四驰。阳昭昭兮在下，女翩翩兮媵予。交不周兮易离，路超远兮徒自苦。涉海兮杨灵，楫阳侯兮贝宫。采珊瑚兮屿间，折三秀兮水中。望佳人兮不来，吹洞箫兮绝浦。聊盘旋兮戏娱，时不可兮再有。
始雷
作者：李梦阳
朝代：明

雷之磕兮，西山之阳兮。翕兮张兮，发坤藏兮，阐而昌兮。雷之升兮，列缺光兮，驱罔象。兮划幽匿兮，维民之福兮。雷虩虩兮，民愬愬兮。施甘雨兮，冒下土兮，登我稷黍兮。
左袒行
作者：李梦阳
朝代：明

陵曰不可平曰可，安刘者谁勃与我。产不信，禄不入，军右袒，计安出。
巳哉辞
作者：李梦阳
朝代：明

由衷丑贪，孰之廉兮，餐冰茹糵。乃畴苦汝节，威武不屈，以身殉国。此戾此贼，彼毅彼力。曰：伊逮之逮之膺矣，巳哉天乎命乎。䛆予攺之，吾曷惩矣。栗滴沥望，首阳之清泉兮，二人者从之，汨乎终予年。
悯灾歌
作者：李梦阳
朝代：明

火之发兮，城南暮。飞城入兮，势冲砻急。风逆不反，我心怛兮怫兮。汨兮安得术，噀尔灭兮。省之火，自门徂堂，烧两廊兮。彼何栖者，裂栋爆瓦。天为赭兮，烟喷喷海涌照四野兮。嗟何鸟声，怪而赤焰，翔而不下兮。
悯熯歌
作者：李梦阳
朝代：明

东湖为陆，而我无车。有舟滩高水浅，行不得以舒。仓浪天疾威我人，七月不雨，田龟坼、山而鳞鳞。夫兮出杀贼，妇哭于庐畴给我食。
慧蛾操
作者：李梦阳
朝代：明

翼之渐渐兮，入我襜兮。慧远贼兮，信彼黠兮，宁尔获兮。
我出城闉
作者：李梦阳
朝代：明

我出城闉，浩浩其流。我车我马，登彼方舟。昔也长薄，乃今舟之。滔滔波涂，昔也畴之。呜呼苍天，雨无其极。淤我良田，浥我稼穑。卖牛买船，卖锄买楫。夕之朝之，济有深涉。彼负者子，涉寒号咷。彼辈者子，陷泥中涛。彼车者子，马颤濡毛。彼往来者谁子，冠盖而游遨。
我行
作者：李梦阳
朝代：明

采虻采虻，于彼中野。我行思子，瞻望伊阻。我有笾有俎，湑湑我酤。坎坎我鼓，反反我舞。有筵有几，我有桃李。不见子都，实维忧矣。
招商歌
作者：李梦阳
朝代：明

荷为盖，水为车，女艳艳兮绣带舒。辟阴馆，坐阳渠，招凉风兮吹玉竽。吹玉竽，感心志，昼卷夜舒荡人思。荣景沉，凝霜零，仰首太息沾我缨。
招安歌
作者：李梦阳
朝代：明

鹰饥则附我，父顺子逆，子右父左。彼则万只，谁曰千只。彼烹牛美妻，尚望樵山而秉犁。
拟前缓声歌
作者：李梦阳
朝代：明

万水东流，鱼西上游。不虞彼有渔子，置我于其钩。鱼告渔子，女曷太荼。宽大福厚，不见是图。渔乃伛偻伸钩，我脱身以游。渔起挥手谢，天命各有由。此鱼衔明珠，来报当日渔。
捐袂
作者：李梦阳
朝代：明

捐袂兮沙裔，遗褋兮澧浦。御重华兮九疑，观潺湲兮容与。神之来兮六龙，翳琼枝兮翠葆。驱丰隆兮挟百灵，来如云兮去冥冥。来蹑霞兮去乘霓，叆连蜷兮复葳蕤。山之桂兮江之枫，云飒飒兮吹秋风。班予马兮延伫，美要眇兮中渚。
效五子之歌正德年作
作者：李梦阳
朝代：明

大禹曰咨咨太康，女何乐于田，十旬弗返。百姓离逖，女厥绪用殄。洛汭汤汤，流于冀方。曷归曷归，我心忧伤。大禹曰咨咨太康，敬哉有土母，荼毒下民。母曰民小，母我崇尊。天自我民明威。大禹曰咨咨太康，天命难忱，慎德者昌。维帝克堪，奄有万方。乃罔攸序，上帝殛罚女。大禹曰姿咨太康，母游于盘，母荒于田。母小人是庸，嗜货靡不颠。母曰予一人，天下予何，天方降尔瘥。大禹曰咨咨太康，彼曰不臧，是谋是从。此曰既经，寔戾是戕。不念尔祖，独不念尔土。呜呼敬哉敬哉，天罔私骘女。
月如日
作者：李梦阳
朝代：明

月如日，光如轮。轮五色，缤哉纷。贯紫霓，扬风翎。抶太乙，侵紫庭。化为白气干天经。张我弧，挟我矢。袪祲灭妖天下理。
月星操
作者：李梦阳
朝代：明

阴阳舛错，亦孔之遌。斤斤其月，有星薄之。呜呼天高高在上，意安若兮。
有兔
作者：李梦阳
朝代：明

有兔有兔，其来？？。有罿？？，虞人之缚。有兔绥绥，瞻子伤悲。岂女有母，我子无所。尔粟尔糜，尔有猫狸，云胡乐而。
欸乃歌
作者：李梦阳
朝代：明

五更风打头，来兮嗟嗟欸乃。船开努力齐兮欸乃。力把柁立兮欸乃。努力上滩，水平平缓兮欸乃。北风雨雪，吹我寒兮欸乃。日渐渐冥兮，谁济此川欸乃。
步虚辞
作者：李梦阳
朝代：明

被霞衣兮芝盖，蔼沛腾兮彯长带。魂逖逖兮天门，奄周章兮云际。吹参差兮槃舞，灯繁纷兮不歌以鼓。水以陆兮济鬼，福釐泑兮冀望苦。
河之杨
作者：李梦阳
朝代：明

河之杨，其叶幡幡。子之归矣，谁与我晤言。河之湍兮，我心慱兮，庶见子旋兮。
河之渚
作者：李梦阳
朝代：明

河之渚，凫雁与与。我驾我车，载言送汝。河水濞濞，汝舟淠淠。冬十有一月，甲申者岁。河之沙，浩浩其霜。人庐人处，子也独行。庐匪不怀，兹非我邦。岂无念处，旋我旧乡。旧山有庐，溪则有鱼。有车马驱，有琴瑟笙竽。烈风旆旆，寒日冰濑，汝征汝迈。山有栲，亦或有栳。鱼潜于渊，或在于沼。刍荛之言，君子敬听。慎尔威仪，择尔友朋。
洛阳道
作者：李梦阳
朝代：明

桃花马，金络头，白面郎，紫貂裘。三月洛阳道，垂柳荫清沟。沟水东流不记春，花开花落几回新。东风日暮杨花起，愁杀高楼独倚人。
淋池歌
作者：李梦阳
朝代：明

翩翩黄鹄，玉距金衣。飞引两雌，来下我池。肃我徒，驾我舟，折荷花弓擢中流。女杨歌，龙豹驯，阳阿杂进齐讴陈。会鼓击，乐未央，皇家万寿民阜康。
渡河篇
作者：李梦阳
朝代：明

小麦黄，黄河波，君柰何，今渡河。昔君游此，思君一见。经旬累月，不君一面。君今渡河，乃往何县。跂予望之，泪下如霰。汀有凫兮沚有兰，枝相亚兮居不单。人生心事岂有殚，君慎动静加君餐。
漆室女操
作者：李梦阳
朝代：明

父母不听，女言女义。不至公门，嗟嗟柰何。朝倚柱而吟，暮倚柱而歌。知我者谓我心忧，不知我者谓我求。为家吾宁为地上之茂草，诚不忍负岩墙而生。
知足吟
作者：李梦阳
朝代：明

衡门可栖，藜藿可饭。锦绮虽丽，韦布自暖。车马虽贵，岂若仰偃。下览林皋，上陟峦巘。静倚垂虹憩，目送行云返。
祀白鹿先生迎送神辞三首 其一 迎神
作者：李梦阳
朝代：明

吹玉箫兮眺帆，浦横蔽江兮美无舸。謇踯躅兮旋望，宛窈宨兮山之左。陟山左兮降右，忽而来兮倏而去。跨白鹿兮导两螭，色含笑兮心莫知。既登兮山椒，复南陟兮石濑。日冥冥兮欲暮，风飘飘兮吹蕙带。
禋社六章章八句
作者：李梦阳
朝代：明

元年仲春，吉日维戊。天子肇修，于社式对。二后协于百辟，既袛既戒。其日丁已，三星彗彗。百辟至止，萃于皋门。三星在隅，乃辟乃阍。有渰其云，有零其雨。赤舄跄跄，于坛之所。八佾剡剡，百燎盈庭。左金右石，镛鼓孔行。帝命元臣，曰戎朕代。式虔式穆，厥维朕载。元臣受命，爰肃其躬。月出则光，三星在中。磬管喤喤，有万斯舞。爰配二辟，牺尊维俎。于神来格，殷殷番番。龙旂载杨，雷霆啍啍。明明对越，肃肃奔走。神既醉饱，锡辟之祐。遹皇缵业，配天于京。三辰允祯，曰雨曰旸。皇降嘉实，来牟黍杜。敷文戢戈，克绍冢上。
禽言六首·其一
作者：李梦阳
朝代：明

泥滑滑，车马不得安，何不停车絷马待泥乾。
禽言六首·其四
作者：李梦阳
朝代：明

提壶卢，壶卢提，盛酒背母私饷妻。妻可再得，母思罔极。
空城雀
作者：李梦阳
朝代：明

双雀下空城，谷穗黄离离。二雀跳踉鼓翼啄谷穗，其朋千百咸来集，小者啾啾是其儿。谁者翁妪，被发曳鞋来打雀。雀薨薨，飞上城，嘈嘈鸣。两人恰欲抽身，雀便复集。回头骂雀，辛苦长得禾，汝忍饱之我无粒。手中乏利弹，又蔑网罗。天旋日昏，柰尔雀何。
聘望
作者：李梦阳
朝代：明

送佳人兮江渚，袅袅兮云气下。鸟翩翩兮戾止，蝉暮吟兮独苦。余邅回兮隐轸，謇中洲兮偃蹇。心相亲兮口难言，目不睹兮日以远。风涛兮浩荡，涉浦兮聘望。兰被汀兮葳蕤，杜参差兮夕涨。君税楫兮前坻，复容与乎中渚。惝恍兮将从，憺淹留兮谁与。
芝山子辞
作者：李梦阳
朝代：明

山之芝兮葳蕤，子出游兮不归。子不归兮翳薜萝，謇余独兮山之阿。山阿兮望子，芝烂烂兮茎紫。从子兮斋房，帝座兮显清。天门兮不易通，子归来兮山中。石磊磊兮路修，日暮兮不我聊。
董逃行
作者：李梦阳
朝代：明

涉江登彼西山，下看城郭郁盘。城中阁殿斑烂，嘉树一何纷纶。上有鸣鸟，旦暮间关。遥望我心浩叹。阛阓寂阒，民生何艰。终朝缺突无烟，胡彼来往翩翩。绮衣车马可怜。谁家起楼造天，歌钟舞管喧阗。剥羊宰牛列筵，何但一食万钱。倏忽日薄重渊。明灯荧荧烂堂，绣帏鸡舌流黄。乐人调瑟未央，千年万岁奉觞。岂知老至悲伤。日月逝矣不我留，精销时往，霜霰交流。繁华零落山丘，心欢意爱为他人收。哀哉胡不德求。
襄樊乐
作者：李梦阳
朝代：明

立樯如麻，卿来谁家。新燕营巢，风中滚沙。鵁鶄逐鸳鸯，金井石榴黄。珍宝丘山积，擅名黑门厢。
襄阳浣妇行
作者：李梦阳
朝代：明

彼谁者妪，吾家浣衣新寡。寒贱鬓发霜飞，体无完衣，十日九饥。态度则殊，辩是知非。妪泣荅言：妾襄宫女，少小入宫，荷主怜顾。四十始出，嫁为民妇。灌田禾薪，奄就贫窭。舞裳绽污，形容攺故。夫死男孺，藜匡靡救。妪咽复言：侍襄定献，几三十年。王有义辞，皇嘉特宣。父子俱觐，妃嫔如烟。钿笰载路，龙旂飘翩。御使络绎，珍车班班。汉岘同清，天歌播焉。衮舄南还，层城言言。鸟春日妍，桂宫有延。杰臣觞寿，玉娥奉筵。王既捐世，变来罔度。闻见骇异，古殿寂寞。妪勿更言，万类咸尔。厥亦天道，安之则巳。
襄阳谣
作者：李梦阳
朝代：明

一滩高一尺，十滩高一丈。湍急右巉，鱼何由上。槔戕橹析，俾我心怆。顺风沿水，举帆千里。
观牲五章
作者：李梦阳
朝代：明

赫赫明明，天子攸行。以修肇褅，以对于上帝。天子至止，观牲于郊。龙旂交交，马鸣萧萧。帝至于郊，于赫有临。载穆载钦，曰岁事是歆。帝降于圉，牺人脱楅。羊牛鹿豕，■■濯濯。濯濯甡甡，翔帝之圉。其牲孔硕，甫甫麌麌。城人伐鼓，帝至郊所。干旄淠淠，虎士孔武。乘彼大路，八鸾与与。昭于万邦，光于皇祖。
贻女
作者：李梦阳
朝代：明

龙旌兮玄牡，重阙兮紫府。夫君兮不可以见，女踯躅兮徒自苦。冲风起兮河曾波，岩岪崛兮桂萝。折琼蕊兮贻女，媒不通兮怨嗟。若有人兮乘游龙，佩苍景兮御清风。陟帝左兮右降，又翱翔兮极中。君游兮昆崙，又夕宴兮王母。缓节兮永歌，纷佾兮繁舞。望遥浦兮御舸，吹参差兮愁予。
贼逃歌
作者：李梦阳
朝代：明

戈戟团团，鸟飞不过。汝安逃兮，毒弩蛇矛。平林之坳兮，君不见青衣来，狼兵开。
赤凤曲
作者：李梦阳
朝代：明

前赤凤，后双燕。头岑岑兮尾涎涎，组帻郎君夜相见。相见骑白马，惊起城上乌。城上乌，据巢姇儿夜相呼。
辕下驹
作者：李梦阳
朝代：明

郑当时，辕下驹，韩安国，两首鼠。秃老翁，竟斩汝，廷臣不语淮阳语。君不见金家妇、王家女，一言杀儿还杀母，何况区区老秃且。
辟雍六章章八句
作者：李梦阳
朝代：明

天子至止，于彼群雍。和鸾央央，其来雍雍。象辂金衡，有苍其龙。光于庙宫，是依是崇。吉日维申，修我元祀。皇祀设乐，镛鼓万舞。有筐有篚，以享以祀。群执肃肃，秉德弗渝。维其观者，三氏孙子。其冠峨峨，来忻来止。翩役凤鸟，集于东林。绎其观者，其烂如云。自门徂基，辟俨若思。青衿济济，以辟以师。爰命祭酒，司业拜手。吁哉嘉谋，作民元后。帝若曰都，戎言式弘。匪道何程，匪猷曷承。载弼元理，维协乃有。众拜稽首，天子万寿。旟旐旆旆，渊渊代鼓。皇发辟雍，用惠下土。自天降休，丰年穰穰。蔼蔼王多吉人，四国用康。
长歌行
作者：李梦阳
朝代：明

笼中鸭，望水中鸭，一鸣一答。汝虽有羽翼，不如我汎渌波、食鱼虾。奔萍柏藻入烟浦，笼中之鸭心徒苦。
雁门太守行
作者：李梦阳
朝代：明

雁门太守汝何人，治邦三月称明神。我有牛羊，贼不来掠。我有禾黍，人不敢割。昔我无衣，今有裤著。我思礼拜太守，太守不见怜。但闻太守身姓边，紫髯广额耸两颧。太守出门，四牡骙骙。后拥皂盖，前导两麾。行者尽辟易，居者不敢窥。旁问太守胡所之，云访城南皇甫规。
雷之奋
作者：李梦阳
朝代：明

雷之奋，翕兮张。山之阳，发坤藏。辟哉昌，群龙载浮列缺光。列缺光，烜中土。惠甘雨，介稷黍。圣人垂衣民歌舞。民歌舞，袪祸菑。饥而食，饱斯嬉。厉鬼潜灭维福基。
青青者莆三章
作者：李梦阳
朝代：明

青青者莆，生于污也。旟旐有翩，君子攸悲。有荡者道，其木乔乔。有鸟哓哓，女有巢漂摇。有石巉巉，在于中泉。我思溉罍，畏子不前。
顺东西门行
作者：李梦阳
朝代：明

嘅人生，七十稀，来日苦奔去难追。贤子孙，富家资，耳聪眼明心寡悲。酒既清，殽核时，首春禽鸣梅满枝。人道成，世运熙，乃今不乐当待谁。召同姓，请乡耆，鼓瑟饮醇祝期颐。
鸡鸣歌
作者：李梦阳
朝代：明

东方白兮，鸡鸣胶胶。鼓予棹兮，沙之坳。明星上船桅，北斗入地离离。芦中人，逝而逝而。
黄鹄篇
作者：李梦阳
朝代：明

黄鹄游四海，倦言还故邦。中路失其雌，三年乃有双。鸳鸯毛羽缛哉工，凰俦鹤匹渠岂同。嬿婉欢娱殽酒丰，琴鸣瑟奏芳夜中。乐极思来内忡忡，验新追故悲悔丛。人生万事，慎勿轻易。狸鼠之能，讵逮骐骥。车牵美期，谷风兴刺。我心自知，聿斯语谁。
访黄茂才伯守留饮偕乃兄弟同赋体得三五七言
作者：李英
朝代：明

白鹤身，白纶巾。偶访云霄客，偏怜草莽人。西池聚首情何洽，北海芳尊醉是真。
霜降日同冯欧诸君子登西台
作者：李英
朝代：明

海燕回，塞鸿来。千山丛桂发，三径菊花开。逸客招携频载酒，联镳乘兴共登台。
十八罗汉游戏偈
作者：李贽
朝代：明

不去看经念偈，却来神通游戏。自夸能杀怨贼，好意翻成恶意。咦，南无阿弥陀佛，春夏秋冬四季。
十八罗汉漂海偈
作者：李贽
朝代：明

十八罗汉漂海，第一胖汉利害。失脚踏倒须弥，抛散酒肉布袋。犹然嗔怪同行，要吃诸人四大。咄，天无底地无盖，好个极乐世界。
【越调】斗鹌鹑·寄别
作者：李邦基
朝代：明

百岁光阴，寄身宇宙。半世蹉跎，忘怀诗酒。窃玉偷香，寻花问柳。放浪行，不自羞。十载江淮，胸蟠星斗。
【紫花儿】鬓丝禅榻，眉黛吟窗，扇影歌楼。献书北阙，挟策南州。迟留，
社燕秋鸿几回首。壮怀感旧，妩媚精神，罗绮风流。
【调笑令】渐久，过清秋，今古盟山惜未休。琴樽相对消闲昼，尽乌丝醉围
红袖。阳关一声人去后，消疏了月枕双讴。
【秃厮儿】浩浩寒波野鸥，消消夜雨兰舟，津亭送别风外柳。甚不解？系离
愁，悠悠。
【圣药王】夜气收，人语幽，西楼梦断月沉钩。惜胜游，忆唱酬，追思往事
到心头，肠欲断泪先流。
【尾】彩云冉冉巫山岫，还相逢邂逅绸缪。终日惜芳心，思量岁寒友。
九日谒陵
作者：杨士奇
朝代：明

庭鞠早含霜，又到重阳。盈盈白发对清觞。回忆往时文翰侣，大半凋亡。纵佩紫萸囊，怕上高冈。眼昏那见旧家乡。但见三陵云气里，愁损柔肠。
云山幽居图
作者：杨士奇
朝代：明

翠岭兮岧岧，白云兮洋洋。渺澄波兮滉瀁，交春木兮芬芳。息有庐兮济有梁，田可穑兮原可以桑。蹇驽足兮周行，时不处兮岁将晏，遵东皋兮聊彷徉。
仁安堂诗为任敬立赋八章
作者：杨士奇
朝代：明

奕奕高堂，丽于城隅。有植其？，有列其书。高堂奕奕，既闲且殖。展矣君子，秉心之德。其心伊何，相人予均。其德伊何，侯利安于民。民之颠沛，维予之殆。民之憯憯，维予之瘁。民之瘁矣，予胡宁居。言遄赴之，弗步而趋。民乃定矣，予心则夷。维予心之夷，曷报曷施。帝怀康靖，弗懈夙夜。孰遏其升，不显在下。南有松柏，以柱以楹。聿观尔升，诞惠厥宁。
初度夕
作者：杨士奇
朝代：明

生朝谢客草草，家筵聊向夕。绿酒黄柑，庆我今年七十三。烛花送喜，绕簇连枝金粟蕊。小小孙儿，也学诸兄跪献诗。
培山书屋辞为金学士作
作者：杨士奇
朝代：明

崔嵬兮培山，窈窕兮幽居。前峨峨兮芳林，俯溜溜兮澄渠。鸟交交兮和鸣，云英英兮敛舒。山中人兮采芝，聊栖迟兮恬以愉。集夫容兮为衣，杂兰椒兮佩袆。列左右兮图书，以旦以夕兮不知渴饥。爰稽古兮唐虞，惟孔颜兮吾之师。世远兮心同，游志千载兮乐且无期。静与动兮有时。承景运兮翱翔，登金门兮玉堂，焕云汉兮发天章。奉圣君兮九五，弘化理兮道弥光。眷山中兮故居，渺予怀兮能忘。
寿蹇少卿
作者：杨士奇
朝代：明

四纪廷臣，三朝国老，左班领袖官僚。手扶红日，两度上青霄。一片丹诚，奉主持恭谨，不间纤毫。从容处、调羹事好，补衮更才高。君臣鱼水契，龙章凤敕，前后华褒。看满怀春意，富贵无骄。嘉庆今年七十，梅舒玉香蔼宫袍。更百岁、康宁寿福长，远佐唐尧。
寿黄学士
作者：杨士奇
朝代：明

好花开到红榴，帝城明日端阳届。先生寿旦，官厨细酒，士林嘉会。内阁当年，七人同事，四人今在。一人千里外，还留鼎足，欢相对、须拚醉。不改平生刚介。更华发、朱颜无改。声名事业，安荣忧患，从前无愧。绀雪晨餐，黄庭昼咏，出尘潇洒。碧云冠，往来天台雁荡，作人间瑞。
归田趣 其二 夏耘
作者：杨士奇
朝代：明

诏归田里，长散诞、天恩深厚。寻早岁、钓游之处，风烟依旧。万物方当嘉会日，一年最是清和候。畅幽怀，缓缓步东皋，观耘耨。竹色净，槐阴茂。荷铺翠，葵舒绣。农忙际、儿子大家趋走。频有莺声迎杖屦，浑无尘影沾襟袖。望水南、云似玉光浮，笼岩岫。
归田趣·春牧
作者：杨士奇
朝代：明

霜鬓萧萧，皇恩重、赐归田里。郊郭外、草亭四面，青山绿水。好鸟好花春似昔，同时同辈人无几。一布袍、棕帽任消摇，东风里。芳草岸，平如砥。垂杨径，清如洗。散牧处、冉冉晴霞飞绮。江色比于怀抱净，都无一点閒尘滓。更小儿、牛背有书声，清人耳。诏归田里，长散诞、天恩深厚。寻早岁、钓游之处，风烟依旧。万物方当嘉会日，一年最是清和候。畅幽怀，缓缓步东皋，观耘耨。竹色净，槐阴茂。荷铺翠，葵舒绣。农忙际、儿子大家趋走。频有莺声迎杖屦，浑无尘影沾襟袖。望水南、云似玉光浮，笼岩岫。七十归来，西江上、堪游堪钓。秋水共、长天一色，也堪吟啸。稳坐木兰渔艇子，大儿能网中儿棹。小儿自、理会爇香炉，烹茶灶。蘋花渚，雪争耀。枫叶岸，霞相照。山无数、清比方壶员峤。放浪不知天地外，萧閒底用元真号。听数声、长笛白鸥前，江南调。白首閒居，冬风冷、偏欺衰老。晨光动、瀰漫院落，六花飞绕。坐煖茅柴煨芋栗，老妻孙子围炉好。更儿曹、腰斧析枯薪，归来早。阶前璐，池边缟。都总出，天工巧。石山峰、庭下尽成琼岛。况是太平丰稔瑞，教儿爱护休轻扫。看园林、一鹤意萧萧，寻瑶草。
盘谷草堂
作者：杨士奇
朝代：明

盘之中兮崇丘，交青葱兮松柏。怀先祖兮永逝，托吉壤兮玄宅。跽酌兮寒泉，荐兰秀兮芳菊。春雨零兮秋露，耿孝思兮无斁。盘之中兮幽居，聊逍遥兮栖迟。朝采兮林芳，夕揽兮岩芝。仁与义兮是明怀，孔颜兮吾师。安吾分兮蹇劣，何富贵兮可期。盘之中兮良畴，下宜稻禾兮高宜来牟。春出耕兮夏耨，旦勤斯兮夕休。或雨旸兮匪时，何仓庾兮有秋。怀古人兮食力，吾弗力兮谁尤。
盘谷草堂·其一
作者：杨士奇
朝代：明

盘之中兮崇丘，交青葱兮松柏。怀先祖兮永逝，托吉壤兮玄宅。跽酌兮寒泉，荐兰秀兮芳菊。春雨零兮秋露，耿孝思兮无斁。
盘谷草堂·其三
作者：杨士奇
朝代：明

盘之中兮良畴，下宜稻禾兮高宜来牟。春出耕兮夏耨，旦勤斯兮夕休。或雨旸兮匪时，何仓庾兮有秋。怀古人兮食力，吾弗力兮谁尤。
盘谷草堂·其二
作者：杨士奇
朝代：明

盘之中兮幽居，聊逍遥兮栖迟。朝采兮林芳，夕揽兮岩芝。仁与义兮是明怀，孔颜兮吾师。安吾分兮蹇劣，何富贵兮可期。
萧母蒋氏挽诗·其二
作者：杨士奇
朝代：明

清□白雪照孀居，闭户常勤教子书。八十全归□无憾，即看华表树门闾。
蒋氏三径诗九章
作者：杨士奇
朝代：明

瞻彼三径，于湖之侧。鹤岭在南，凤冈在北。瞻彼三径，于湖之干。有植桓桓，有蔽栾栾。维此幽人，辟之治之。维此幽人，宅之宜之。不亢而迕，不伛而妩。中心儢儢，爰来爰处。爰率我先祖。维我先祖，予恒游息。既宽既硕，予是仪是式。厥有旨酒，亦有肥牲。时洽我邻，及我良朋。式优以游，式燕以休。曷竞曷柔，曷畀曷求。相此幽人，胡乐陶陶。相彼贪人，亦孔之劳。有图有文，既昭且宣。暨予作诗，申告弗谖。
赐游东苑诗九章 其九 瑞匏
作者：杨士奇
朝代：明

清云布阴，翠虬萦条。宛宛双绶，交系于匏。至和融□，毓奇斯植。表瑞灵苑，式昭帝德。
赐游东苑诗九章·斋宫
作者：杨士奇
朝代：明

严严斋居，清庙之侧。高明澄肃，靡雕靡饰。帝时恭默，对越秉诚。有赫鉴观，锡祚万龄。翼翼圆亭，法象上玄。至朴不斲，适于自然。帝时端居，游思太极。茅茨土阶，允配尧德。凿方甃池，制仪坤舆。㵾乎湛渊，浑涵太虚。有丛其植，有群其潜。文王灵沼，圣人同心。湜湜澄渠，天汉其宗。凝如碧玉，衍如翠虹。发循宸居，流润下土。惟帝德施，周于天下。苍乎凌波，如戴神鳌。节乎峻严，如瞻崧高。上出氿泉，亦时出云。惟帝乐之，允契圣仁。天一所生，而出异源。或喷于龙，或跃在山。智巧之妙，浑然天成。周流畅达，允怡圣情。群植斯蕃，盎乎凝春。中和之推，时育之仁。惟帝之仁，始内及外。保合太和，爰暨四海。喁喁洋洋，以游以泳。洪纤异群，咸适厥性。爰适得所，莫敢以罟。矧帝之氓，而敢以侮。清云布阴，翠虬萦条。宛宛双绶，交系于匏。至和融□，毓奇斯植。表瑞灵苑，式昭帝德。
退轩辞
作者：杨士奇
朝代：明

芝橑兮桂户，山阿兮水澨。云鳞鳞兮石磊磊，交松萝兮延薜荔。华纷纷兮袭予，春之兰兮秋之蕙。羌何为兮独往，舒萧散兮泄泄。念盛衰兮有时，盍满盈兮豫戒。抚年岁兮将晏，日斯征兮月斯迈。纷骎骎兮忘归，余何为兮靡止。揽吾辔兮旋轸，返吾车兮旧里。恬澹兮以休，全之兮终始。怀夫子兮高风，邈游心兮千载。
颜谷辞
作者：杨士奇
朝代：明

山青青兮郁盘，又英英兮白云。蔼嘉树兮颜谷，流泸水兮澄源。源左右兮上有原田，鱼潜泳游兮禾麻秀蕃。谷中之人兮连居接门，一姓盛大兮伯叔弟昆。不斲为饰兮朴之惇，夕还诵弦兮画行耨耘。嗟嗟夫子兮超哉拔伦，金玉为质兮组绣文。握廉秉节兮服义仁，袆椒茝兮有馥其身。逍摇徜徉兮以秋以春，胡不永世兮溘飘尘。嗟嗟夫子兮身去名存，怀不可见兮空可闻。世纷纷兮华薄群，安得硕人兮永亲。空望颜谷兮涕泗沾巾。
乌撒寒
作者：杨慎
朝代：明

乌撒天，玄云簇。雪为林，冰为谷。脱火龙髯，缩金乌足。鸢跕溪毒淫，羊肠坂诘屈。四载难以乘橇，五枝讵能缘木。独行睘睘况瘁人，自晓欲投何处宿。
从军行
作者：杨慎
朝代：明

？鹞十八从军，貔貅百万超群。千里独行无敌，一身是胆曾闻。六出羞称奇计，五饵尽是虚文。此际毛锥何用，毕竟刀环勒勋。
佛现
作者：杨慎
朝代：明

佛现佛现，鸟语易随人意变。山川发晶荧，草木呈葱茜。坐使游人心目乱，佛现佛现。
后河激歌
作者：杨慎
朝代：明

携女娟兮游清池，临徬徨兮步委蛇。翠管兮东靡，丹蓉兮西披。俄风鬟兮雾鬓，忽雨带兮云衣。悁余脰兮延伫，望君马兮来迟。翡翠为竿兮虹蜺为丝。拾海月兮采江离。？鱼媵兮慒龙妃。芦中兮怊倡空悲。前有樽酒兮羞以滇芝。君不醉兮曷归。
后河激歌·其一
作者：杨慎
朝代：明

携女娟兮游清池，临徬徨兮步委蛇。翠管兮东靡，丹蓉兮西披。俄风鬟兮雾鬓，忽雨带兮云衣。悁余脰兮延伫，望君马兮来迟。
后河激歌·其二
作者：杨慎
朝代：明

翡翠为竿兮虹蜺为丝。拾海月兮采江离。？鱼媵兮慒龙妃。芦中兮怊倡空悲。前有樽酒兮羞以滇芝。君不醉兮曷归。
夏水谣临安作
作者：杨慎
朝代：明

阶檐下，雨载帽。龙女嫁，天公笑。日反烧，水淹灶。岩洞青蛙上树叫。
李文正母麻太夫人寿九十诗
作者：杨慎
朝代：明

星沙炳灵，仙李有故柯。星沙炳灵，仙李有故柯。风霜不摧，雨露何多。度索山中，蟠桃同花。歌以言之，仙李有故柯。昔闻仙家，麻姑多岁年。昔闻仙家，麻姑多岁年。结璘不处，郁仪屡迁。平陆成波，沧海为田。歌以言之，麻姑多岁年。淳风复返，上寿真可期。淳风复返，上寿真可期。戏彩含饴，纬筵献卮。琅琅仙音，僮僮月仪。歌以言之，上寿真可期。
李文正母麻太夫人寿九十诗·其一
作者：杨慎
朝代：明

星沙炳灵，仙李有故柯。星沙炳灵，仙李有故柯。风霜不摧，雨露何多。度索山中，蟠桃同花。歌以言之，仙李有故柯。
李文正母麻太夫人寿九十诗·其三
作者：杨慎
朝代：明

淳风复返，上寿真可期。淳风复返，上寿真可期。戏彩含饴，纬筵献卮。琅琅仙音，僮僮月仪。歌以言之，上寿真可期。
李文正母麻太夫人寿九十诗·其二
作者：杨慎
朝代：明

昔闻仙家，麻姑多岁年。昔闻仙家，麻姑多岁年。结璘不处，郁仪屡迁。平陆成波，沧海为田。歌以言之，麻姑多岁年。
燕麦谣
作者：杨慎
朝代：明

马牙冰，满林白。损我苦荞伤燕麦。甲子阴，鸟无食。山头农，甸心客。？？荒眼双流血。腊马躜，春牛吼。癞象来，穷军走。括金使者空城守。
燕麦谣
作者：杨慎
朝代：明

马牙冰，满林白，损我苦荞伤燕麦。甲子阴，鸟无食，山头农甸心客。荒眼，双流血。腊马躜，春牛吼。癞象来，穷军走，括金使者空城守。
竞渡浪系三言
作者：杨慎
朝代：明

天中届，午节戾。雨不雨，霁不霁。扇凉飔，消暑气。江之永，水无际。桥横霓，树如荠。玉洼菖，锦林荔。竞龙舟，荡犀枻。殷雷鼓，浮云吹。汨齐出，瀺灂揭。霭乃倡，于蔿继。幖争夺，纛相掣。楚曼姬，巴妠妓。影照钗，沫溅袂。山凝紫，日映未。鳞霞穿，蟾钩缀。乐无荒，倦而憩。榜？艛，汎容裔。矍铄翁，尚儿戏。效琦玕，？浪系。
笠泽弄三解为潘参藩父寿
作者：杨慎
朝代：明

蜀城东望笠泽云。轮囷摇曳青氤氲。万里从龙持献君。将献君，先过里。攒凤笙，歌燕喜。五津东下仙舟轻。三泖凉波秋水平。景丁南极中宵明。中宵明，玄景焕。展国容，拜家宴。莺湖小雪梅照天。鲈？莼豉酒如泉。锦袍起舞白华篇。白华篇，丹桂曲。祝千龄，绥百禄。
笠泽弄三解为潘参藩父寿·其一
作者：杨慎
朝代：明

蜀城东望笠泽云。轮囷摇曳青氤氲。万里从龙持献君。将献君，先过里。攒凤笙，歌燕喜。
笠泽弄三解为潘参藩父寿·其三
作者：杨慎
朝代：明

莺湖小雪梅照天。鲈？莼豉酒如泉。锦袍起舞白华篇。白华篇，丹桂曲。祝千龄，绥百禄。
笠泽弄三解为潘参藩父寿·其二
作者：杨慎
朝代：明

五津东下仙舟轻。三泖凉波秋水平。景丁南极中宵明。中宵明，玄景焕。展国容，拜家宴。
蒙鸠篇
作者：杨慎
朝代：明

辞家乡，去亲爱。远从军，万里外。日暮旷野，霜风冻我。有夫行恻，营巢寄所。蒙鸠语老鸱，摘巢抨去之。老鸱言：此鸟是凤凰，抨之恐不祥。但可嚇去之，不令在我傍。凰止凤飞，羽毛摧颓。五里一返顾，十里一徘徊。山川嵯峨，嵚岑隐阿。且饮晨露，飧朝霞。祸无常门，福无常家。咄嗟呼，伤哉谓之何。
补皋鱼风木吟为黄月坡政使赋
作者：杨慎
朝代：明

晨风摇摇，有鸟朝嘲。不息终朝，予心孔劳。夕风习习，有鸟夜㖡。不息终夕，予心孔棘。树欲静兮，风则起矣。子欲养兮，亲则巳矣。枯鱼衔索兮，蠹何泣矣。养之不逮兮，祭何及矣。
赛天香·妓宴
作者：杨慎
朝代：明

芙蓉屏外，倒金尊、满座艳歌凝咽。半面新妆香透幌，环佩珊珊步怯。接黛垂鬟，低声小语，问采香仙妾。柳袅花停，莺莺燕燕标格。媚眼射注檀郎，双鸳全露，裙底凌波袜。万斛胭脂倾在水，染就银河一色。天作红墙，山为翠幕，生把伊侬隔。离魂牵梦回，南浦凉月。
踉跫操
作者：杨慎
朝代：明

更长，夜良。明月养魄，华灯熺光。戍客违家万里，美人来天一方。诵谪仙惜馀春之赋，歌屈子悲回风之章。将予逃禅兮如是观之域，与子中圣乎无何有之乡。
雪关谣
作者：杨慎
朝代：明

雪山关，雪风起。十二月，断行旅。雾为箐，冰为台。马毛缩，鸟鸣哀。将军不重来，西路何时开。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作
作者：杨爵
朝代：明

两足屈栾，双目眩暗。身孱罪长，影形相伴。百忧时触，五内凄惨。耿耿茕茕，夜以达旦。生理几何，魂将我散。呜呼魂兮魂兮，宜莫即散。我皇聪照，当有涣汗。愚民参差，成此幽囚。绵绵赤抱，皤皤白头。过隙野马，涉世浮沤。狂迂速罪，予复何尤。魂欲我去，飘忽远游。呜呼魂兮魂兮，尔无板荡。骨肉万里，涕泣我望。我生不辰，长夜转戚。悠悠苍天，烨烨白日。沆？弥漫，乾坤穆沕。哭者既死，叹者为失。旅魂杳杳，十丧六七。呜呼魂兮魂兮，衮职尔补。少延须臾，孰无肺腑。阴风瑟瑟，旅燕唧唧。暮雨朝云，胡为我急。身世穷年，天涯一息。宁为骴■，羞作鬼蜮。我生为劳，魂欲放逸。呜呼魂兮魂兮，慎尔先发。与我相须，受天之罚。百感摧剥，寸衷消毁。长守圜扉，满腔赤泪。有觉残生，无涯谴祟。发发回风，滔滔逝水。魂如不来，伊谁为类。呜呼魂兮魂兮，孚我以心。人生遭际，往古来今。半百生涯，一躯残偃。孤抱忧劳，萍踪屯蹇。万死交戚，九天元远。假寐长思，流光空转。魂欲几何，灼灼微燹。呜呼魂兮魂兮，何遽舍我。我欲尔尽，散无不可。人生几何，吾岂恋恋。成吾一死，反贻国患。岁序屡迁，久甘幽难。使我君王，不杀忠谏。魂何彷徨，去如飞翰。呜呼魂兮魂兮，孰非天命。于此永依，安土以听。风尘远迩，薄暮茫茫。此际劳人，孰不永伤。悲万里天，断九回肠。谁乘危机，忧我君王。我魂寥落，便欲长往。呜呼魂兮魂兮，努力炯炯。人谋既臧，天步可永。自我复来，寒暑更度。日月迅速，转看白首。我思古人，伊谁可友。履义安仁，身类尘土。死也生也，彼亦何有。呜呼魂兮魂兮，吾何尔号。恐将一死，轻于鸿毛。男儿脚步，自有圆方。由我颠踬，之死何妨。履我后土，戴我穹苍。省我之愆，是我之狂。魂如解此，安我福堂。呜呼魂兮魂兮，聊此相将。待我罪终，任尔飘扬。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其一
作者：杨爵
朝代：明

两足屈栾，双目眩暗。身孱罪长，影形相伴。百忧时触，五内凄惨。耿耿茕茕，夜以达旦。生理几何，魂将我散。呜呼魂兮魂兮，宜莫即散。我皇聪照，当有涣汗。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其七
作者：杨爵
朝代：明

人生几何，吾岂恋恋。成吾一死，反贻国患。岁序屡迁，久甘幽难。使我君王，不杀忠谏。魂何彷徨，去如飞翰。呜呼魂兮魂兮，孰非天命。于此永依，安土以听。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其三
作者：杨爵
朝代：明

我生不辰，长夜转戚。悠悠苍天，烨烨白日。沆？弥漫，乾坤穆沕。哭者既死，叹者为失。旅魂杳杳，十丧六七。呜呼魂兮魂兮，衮职尔补。少延须臾，孰无肺腑。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其九
作者：杨爵
朝代：明

自我复来，寒暑更度。日月迅速，转看白首。我思古人，伊谁可友。履义安仁，身类尘土。死也生也，彼亦何有。呜呼魂兮魂兮，吾何尔号。恐将一死，轻于鸿毛。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其二
作者：杨爵
朝代：明

愚民参差，成此幽囚。绵绵赤抱，皤皤白头。过隙野马，涉世浮沤。狂迂速罪，予复何尤。魂欲我去，飘忽远游。呜呼魂兮魂兮，尔无板荡。骨肉万里，涕泣我望。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其五
作者：杨爵
朝代：明

百感摧剥，寸衷消毁。长守圜扉，满腔赤泪。有觉残生，无涯谴祟。发发回风，滔滔逝水。魂如不来，伊谁为类。呜呼魂兮魂兮，孚我以心。人生遭际，往古来今。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其八
作者：杨爵
朝代：明

风尘远迩，薄暮茫茫。此际劳人，孰不永伤。悲万里天，断九回肠。谁乘危机，忧我君王。我魂寥落，便欲长往。呜呼魂兮魂兮，努力炯炯。人谋既臧，天步可永。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其六
作者：杨爵
朝代：明

半百生涯，一躯残偃。孤抱忧劳，萍踪屯蹇。万死交戚，九天元远。假寐长思，流光空转。魂欲几何，灼灼微燹。呜呼魂兮魂兮，何遽舍我。我欲尔尽，散无不可。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其十
作者：杨爵
朝代：明

男儿脚步，自有圆方。由我颠踬，之死何妨。履我后土，戴我穹苍。省我之愆，是我之狂。魂如解此，安我福堂。呜呼魂兮魂兮，聊此相将。待我罪终，任尔飘扬。
丙午年首夏患足疾六月淫雨大作狱屋中水深二尺许囚板漂没六七日始退重此湿感不能步履今一载矣殊觉衰惫恐倏殒灭为十招魂以自慰卧起慷慨援笔立就词固不能尽工也丁未年四月二十五日作·其四
作者：杨爵
朝代：明

阴风瑟瑟，旅燕唧唧。暮雨朝云，胡为我急。身世穷年，天涯一息。宁为骴■，羞作鬼蜮。我生为劳，魂欲放逸。呜呼魂兮魂兮，慎尔先发。与我相须，受天之罚。
吊许忠节公
作者：杨爵
朝代：明

泰华巍峨高且秀，难拟许公忠节横宇宙。河海汪洋浩且深，难拟许公忠节在人心。任人溅我一腔血，惟留忠志照日月。身可断，为两截。气浑完，其烈烈。吁嗟乎，许公同天地而始终。
瑞应麒麟诗
作者：杨荣
朝代：明

于维圣皇，受命自天。仁及庶类，恩周八？。礼义兴行，无有远迩。日照月临，化成俗美。九夷八蛮，悉妾悉臣。罔敢踰越，聿来献珍。鲸波洋洋，望之无际。岛夷所居，动数万里。玉音所至，莫不尊亲。沦肌浃髓，被于皇仁。佥曰陋邦，服此声教。海波晏然，圣德之效。乃梯乃航，惟恐或后。乃奉麒麟，归于灵囿。惟兹麒麟，玄枵毓精。非时不出，非世不生。其产应期，祥光上烛。五彩缤纷，卿云煜煜。天无沴气，地息妖氛。山川草木，发秀扬芬。既育既长，益奇益异。万灵撝诃，百神拥卫。魁然其质，昂然其形。龙颅凤臆，肉角麇身。牛尾马蹄，折旋规矩。生物不伤，音协律吕。爰用入贡，涉历海洋。秘怪屏迹，蛟鳄遁藏。龟龙导从，鸾凤羽翼。载驰载驱，遂达京国。进之彤墀，得觐天颜。重瞳屡顾，百僚耸观。嵩呼雷动，再拜稽首。吾皇圣神，永膺万寿。皇帝曰吁，瑞不在兹。惟慎厥德，乃为祯符。尔公尔卿，百僚士庶。恪脩厥职，勿滋逸豫。三光昭宣，五纬弗亏。品物咸亨，惟瑞在兹。仰惟圣皇，体道谦虚。奇瑞屡臻，抑而弗居。戒慎满盈，奉天法祖。度越百王，卓冠千古。洛龟呈夏，玄鸟降殷。赤雀兴周，式昭前闻。维兹麒麟，实天所授。圣德格天，永承天祐。于维圣德，广大难名。巍巍荡荡，尧舜莫京。恩霈八纮，泽覃四裔。如云之行，如雨之施。天锡多福，集于圣躬。惟皇万寿，百禄是崇。雨顺风调，民安国泰。海晏河清，万世永赖。臣拜稽首，宝祚绵绵。圣子神孙，传序万年。
简书美董母谢媛之德也谢媛秉德贞文以相君子实生司寇为时名卿纶綍再褒后命未艾史氏欲传其懿以为世训而作此诗十八章
作者：杨起元
朝代：明

简书煌煌，豸服有宜。于乎不显，式贲其仪。其仪伊何，赫赫御史。亦既有文，乃亦有子。天作淑媛，为赠君之俪。维彼淑媛，诞自谢宗。维此君子，玉帛既同。于归有期，待雁之？。二姓争其囿，各速于狱。竞陨姻盟，寻于荼毒。父兮兄兮，畏我宗族。东邻方告割，西邻亦报绝。惟新是图，匪旧之屑。展如淑媛，独抱姱节。谓大义既亏，我生何为。绝粒不殊，赴身清池。觉彼诸母，疾呼救之。闻者缩息，见者怨悔。怒庶遄沮，詈庶遄已。嗷嗷之徒，尚翕翕訾訾。此顾彼虑，未敢有行。士女乖暌，谗言其兴。诳女也谓士不称，诳士也谓女不令。乃心如一，荷天之定。群祥既集，百两既陈。恶少流言，扼之梅津。淑媛俟之，三尺其缗。我命在我，勿问彼辰。君子乘梁，来迎有光。遂造门基，升堂及房。既见君子，我心则降。敬矣新婚，岂敢燕尔，陈图及史以劝。谓妇习女红，古训犹理。君子不学，人见薄鄙。偶鄙而生，实不如死。谓言不信，伊缗是视。爰始发愤，游心典坟。焚膏继晷，机杼齐勤。指彼锻者，以勖晨昏。肇学声偶，习其句读。工苦逾月，英姿骏发。日记千言，有作必杰。归宁与俱，诸谢吐舌。谓大器晚成，大道乃不器。惟勤克家，抱艺不试。道岸是登，为儒之轨。相彼鸣鸟，止于高冈。其雄为凤，其雌为凰。鹓雏济济，文明之祥。乃有司寇，出佐我皇。皇念肤功，载锡之命。发其幽光，贲于玄扃。骈蕃嗣兹，宜无不罄。谁作此诗，曰旧史氏。凡百家室，鉴其纯懿。佑我邦家，施于尔孙子。
自警四首
作者：杨起元
朝代：明

圣道绵邈，如流趋壑。孰知其源，孰返其璞。玉石浑殽，竞用攻错。镂饰难□，其德匪若。璞则既真，攻之惟人。其顽其块，孰圭如绅。如彼四子，何必兼身。文之礼乐，亦可成人。小子弗类，日中始慧。荏苒衰颓，忧心如醉。肇允不雕，可用为佩。知非已晚，斯吝斯悔。矢其自兹，是攻是治。慎尔威仪，修尔言辞。前言往行，是效是师。潜神涤虑，母遂尔非。
自警四首·其一
作者：杨起元
朝代：明

圣道绵邈，如流趋壑。孰知其源，孰返其璞。玉石浑殽，竞用攻错。镂饰难□，其德匪若。
正郎黄柏窗论大礼谪惠阳
作者：林俊
朝代：明

君不见，楼前雁，决起云中又江汉。又不见，堂上燕，巢成子长谁复见。圣心如转丸，神理事可必。君车且勿东，去日还来日，白头老母梦相忆。梦相忆，心自宽，梨花酒熟承滋欢。
风树亭辞
作者：林弼
朝代：明

袅袅兮秋风，树摵摵兮声未终。风之声兮在耳，子之思兮曷穷。松楸凄兮霜露下，亲不见兮愁予。三釜贵兮谁为荣，抱兹痛兮终古。彭之坡兮何长，彭之亭兮树荒。荒播兹风兮千载，庶锡类兮不忘。
沧江秋思图
作者：林鸿
朝代：明

山苍苍兮欲秋。水凝波兮不流。若有人兮遨游。纵一苇兮孤舟。挟天风兮飕飕。丧予怀兮悠悠。往者如可作兮，吾将和沧浪之讴。
玄之茂才有公冶长之谴素秋云李跫焉远别以平昔效言志之学多闻起予李杜文风自兹索然耳咏河梁之句血泪沾襟闻易水之歌目眦尽裂古今虽殊慕义慷慨其致一也因效楚声以歌不计文理之工致凡我同志相应同声
作者：林鸿
朝代：明

陟彼岐兮夷行。击予剑兮慨慷。目送远兮精神飞扬。披浮云兮视天茫茫。骏骨委绝兮驽骀服箱。鸾凤远窜兮鸱鸮翱翔。皇鉴不忒兮不臣无将。
八声甘州赠易自然祷雨有感
作者：梁寅
朝代：明

喜神龙飞雨遍秋郊，黄河自天来。是蟠溪逸士，胸中造化，掌上云雷。坛峙吟峰东畔，稽首望仙台。绛节霓衣，拥阊阖朝开。凭仗小心风送，绿章上奏，咫尺瑶阶。念鱼头赤子，＊＊困炎埃。赖皇穹、恩波滂沛，便千村万落总春回。人都道先生功行，山岳崔嵬。
永遇乐丙午岁仲秋，与胡中山同舟往南昌，
作者：梁寅
朝代：明

之。中山能谈泰定数年少羡君，有如琼树，相见何晚。虎瞰山前，轻船同载，正桂花香满。对溪一夕，孤篷听浪，又趁朔风＊返。计行藏、只堪一笑，怕冷白鸥惊见。君如管辂，聪明＊异，能道山翁奇蹇。绛阙蓬莱，人间天上，翘首仙凡远。何时访我，竹溪松壑，尽有白云堪玩。写长怀、且寄南飞秋雁。
烛影摇红后汉匈奴传，言呼韩邪单于来朝，
作者：梁寅
朝代：明

，此事之关也。西京杂记乃云，元帝使画工毛延寿图宫人形貌，按图名幸。王嫱以赂金少，画不及貌。王嫱当行，帝见之悔，乃杀延寿。夫元帝柔仁之主也，而谓其因女色杀画工，余固不信。而无宠自请行，诚一污贱女子耳。后之为昭君曲者多归咎元帝，殊不当也。因此赋深锁宫花，绣生鱼＊重门闭。美人何事怨东风，独抱伤春意。月照黄沙万里，到毡城、芳心自喜。尊前歌舞，马上琵琶，宠深谁比。毳服胡妆，那思旧日娇罗绮。年年秋雁向南飞，肯寄相思字。岁久玉颜憔悴，似花落，悔随流水。草青坟上，应是香魂，尚含愁思。
雙調·折桂令留京城作
作者：梁寅
朝代：明

龍樓鳳閣重重，海上篷萊，天上瑤宮。錦繡人才，風雲奇士，袞袞相逢。幾人侍黃金殿上，幾人在紫陌塵中。運有窮通，寬著心胸，一任君王，一任天公。
雨霖铃夏景
作者：梁寅
朝代：明

螺峰堆绿。夜来经雨，浑似膏沐。飞泉怒泻崖谷，悬霜练□鸣苍玉。虎迹岩前过处，踏破翠苔褥。听啼鸟，山北山南，树杪残云自相逐。蓬门书掩稀来躅。称幽人、独步看新竹。移床松下零落，三四点、怎沾缃轴。日永如年，况是身闲不受拘束。休妄想、＊鹭朝班，聊且伴麋鹿。
黃鐘·人月圓春夜
作者：梁寅
朝代：明

三春月勝三秋月，花下惜清陰，錦圍繡陣，香生革履，光動蘭襟。棠梨枝顫，乍驚棲鵲，夜久寒侵。明朝風雨，休孤此夕，一刻千金。
子夜变歌
作者：梁楠
朝代：明

娇如花，腰束素。千人欣，万人慕。道傍使君何太愚，橐砧年少府中趋。
独漉行
作者：梁楠
朝代：明

独漉独漉，一反一覆。南山有虎，北山有鹿。安知造化有循环，否极之时终当复。
瑞应诗
作者：梁潜
朝代：明

于惟圣皇，克对于天。灵承郊庙，弗懈益虔。弗懈益虔，神具歆止。嘉符默贶，爰集多祉。神观巍巍，密迩郊祀。有冽者泉，其甘如醴。峨峨皇陵，皇考是宫。有苍者松，甘露浓浓。皎皎晨暾，灼之弗晞。肪疑玉缀，其甘如饴。布羃条柯，涵润岩谷。孰其降兹，惟皇考嘉告。有冽者泉，澄深渊溁。酌之愈甘，挹之弗泞。有冽者泉，凝寒弗冱。虹光上腾，下彻后土。峨峨神观，巍巍皇宫。祥飙庆云，郁乎冲冲。孰酝孰酿，孰疏其源。坤后帝神，有开厥先。乃荐宗庙，乃锡廷臣。乃命往视，填闉溢城。既瞻既骇，拜舞忻忻。惟帝神圣，灵贶斯甄。帝念皇考，明禋精格。嘉祥之来，如响斯答。皇帝曰俞，兹非予力。惟尔耆旧，靖恭乃职。皇帝曰俞，罔弛于度。尔尚相予，益勤以惧。臣拜稽首，圣谟洋洋。用永兹休，以垂无疆。臣拜稽首，皇帝万岁。永世无斁，万方来格。
禽言六首·其五
作者：樊阜
朝代：明

婆饼焦，饼不焦，年丰麦贱充徵苗。再烧好饼与婆吃，妾吃焦饼从腹枵。婆饼焦，婆不焦。
禽言六首·其四
作者：樊阜
朝代：明

提葫芦，休提壶，频沽囊底空青蚨。年荒茅屋炊烟断，明府上来须禁沽。提葫芦，休提壶。
淋池歌
作者：欧大任
朝代：明

淋之池，太液浒。水涡涡，隰膴膴。文梓船兮翠云旗。薜荔裳兮芰荷衣。美人乐兮憺忘归。隰膴膴，水涡涡。隰有兰，水有茄。采兰佩兮采莲歌。飞凫浴鹭随渌波。遨且游兮秋已多。日暮天长愁奈何。
长歌行
作者：欧大任
朝代：明

驱车出彼东门，遥望丘垄巑岏。白杨萧萧古坟，下有公子王孙。牛羊旦上，狐狸夕蹲，我心见之烦冤。天地无极，阴阳递迁。人命鼎鼎，百年昼短夜长，何不秉烛开筵。青阳忽已度，白日无留光。功名恐卑薄，不得铭旂常。迨此閒暇日，为乐殊未央。主称千金寿，宾奉万年觞，何用恻恻悲伤。朝望三山，夕望十洲。骖驾白鹿遨游，桂树夹植道周。八骏蜚而征，双凫何悠悠。乔松邈矣难俦，前有双樽酒。吾今亦复何求，愿言乐矣忘忧。
鞠歌行
作者：欧大任
朝代：明

白日暄，朱草繁，黄鹄从风离哉翻。时罕遇，岁徂迁，婵娟思媚谁为言。剑在地，玉在山，剖璞飞光良独难。管仲奔，鲍叔言，智伯既灭豫让冤。嗟往者，不可攀，抚心感激涕汍澜。
风木辞
作者：欧大任
朝代：明

嗟海目兮嵯峨，江西下兮牂牁。继龙蟠兮云施，九派流兮增波。商秋萧寥兮噫气，愁坠檞叶兮吹女萝。君有母兮奄逝，禄不逮兮奈何。盻黄竹兮新阡，灵徕下兮山阿。扬翠旗兮孔盖，倏骖螭兮高驼。木惊飙兮旦且夕，吾诚不能解君心之苦兮，而使其涕之不涔淫而滂沱。悠悠兮终古，为君弦吾诗兮安歌。
东门四章
作者：欧必元
朝代：明

东门之锦，曷其贝兮。岂其理哉，无若而口哉。东门之鸟，曷其鸴兮。岂其凤哉，无若而斥鴳哉。毁之来也，予之非也。人之多言，亦可哀也。毁之谬也，予之咎也。人之多言，亦可丑也。
临高台
作者：欧必元
朝代：明

临高台，望山水。山何以高，水何以深。山高水深，犹可登临。君门万里不能到，焉得悲愁以终老。
君马黄
作者：欧必元
朝代：明

君马黄，臣马赤，须臾驰骋周八极。度昆崙，秣流沙。宴王母，枣如瓜。奄有诸夏，辞彼东土。将子无死来见汝，徘佪三叹为君舞。
孤鹄篇四章
作者：欧必元
朝代：明

有鸟有鸟，出于琼林。何以求之，中道酸辛。朝鸣共雄，惠此好音。爰居爰止，玄圃之岑。有鸟有鸟，越生四雏。虽则四雏，匪我鸣鸒。漱芳茹实，雍雍瞿瞿。瞿瞿伊何，邦家之需。大火既烈，有实其离。爰启我堂，我樽我罍。青青子衿，揖让先后。介我眉寿，饮我□□。何以献之，玉斗金卮。何以祝之，松柏为期。何以颂之，于万斯年，为母是师。
战城南
作者：欧必元
朝代：明

战城南，走城北，转战不利将士泣。今我不报骑将出，宁为野乌食路侧。老马思□□，老将朝暮愁。良臣何乐，忠臣何忧。忠臣诚何忧，嗟哉远道之人白骨难收。
有狐四章
作者：欧必元
朝代：明

有狐有狐，出自北门。匪忧匪虑，虎视狺狺。岂无孓遗，隔于九阍。曷其有垣，莫我存也。有狐有狐，出自熊都。昊天上帝，宁俾尔殂。岂无嘉石，畏此简书。曷其有明，莫我□□。赫赫奕奕，天子之威。今我康矣，彼巳氏胡来。穰穰田野，万国之盈。今我庶矣，胡山海其有徵。
夏之日，游也。二章
作者：武氏（文太青妻）
朝代：明

夏之日，美人倦起。小院闲窗，风摇帘子。夏之日，重槐轻柳。燕子唤人，园林宜酒。
上之回
作者：江源
朝代：明

上之回，甚盛举。专内脩，禦外侮。敷文德，振威武。四海同，万物睹。五星聚，百神祜。乌孙稽首，单于拜舞。月氏请降，西域纳土。麟游郊，凤在圃。朱草生，紫芝吐。封疆越唐尧，神功迈夏禹。持觞寿万年，永为臣民主。
艾而张
作者：江源
朝代：明

载张我罗，载晕我网。嗟尔燕雀，来止下上。惟我鸾凤，百禽君长。九仞共仪，天下共仰。苟不来下，我心怅怏。孰能致之，文明之象。致贤亦如此，稽首祝君相。
北人食菱
作者：江盈科
朝代：明

北人生而不识菱者，仕于南方，席上啖菱，并壳入口。或曰：“食菱须去壳。”其人自护所短，曰：“我非不知，并壳者，欲以去热也。”问者曰：“北土亦有此物否？”答曰：“前山后山，何地不有？”
夫菱生于水而非土产，此坐强不知以为知也。
庸医治驼
作者：江盈科
朝代：明

昔有医人，自媒能治背驼，曰：“如弓者、如虾者、如环者，若延吾治，可朝治而夕如矢矣。”一人信焉，使治曲驼，乃索板二片，以一置地下，卧驼者其上，又以一压焉，又践之。驼者随直，亦随死。其子欲诉诸官。医人曰：“我业治驼，但管人直，不管人死。”呜呼！今之为官，但管钱粮收，不管百姓死，何异于此医也哉！
皂罗袍
作者：汤显祖
朝代：明

原来是姹紫嫣红开遍，似这般都付与断井颓垣。良辰美景奈何天，赏心乐事谁家院！......朝飞暮卷，云霞翠轩，雨丝风片，烟波画船。－－锦屏人忒看的这韶光贱！
皂罗袍
作者：汤显祖
朝代：明

却原来姹紫嫣红开遍，似这般都付与断井颓垣。良辰美景奈何天，赏心乐事谁家院！朝飞暮卷，云霞翠轩，雨丝风片，烟波画船。锦屏人忒看得这韶光贱！
皂罗袍·原来姹紫嫣红开遍
作者：汤显祖
朝代：明

原来姹紫嫣红开遍，似这般都付与断井颓垣，良辰美景奈何天，赏心乐事谁家院。朝飞暮卷，云霞翠轩，雨丝风片，烟波画船，锦屏人忒看的这韶光贱。
出东门行
作者：汤珍
朝代：明

出东门，何所之，倚行剑，对酒卮。耻为儿女泣相持，青春游子当及时。西指秦中道，北踰燕赵陲。陇首白云远，天涯紫雁悲。劝君不若返故乡，衡门之下堪栖迟。
四禽言·其二
作者：汪广洋
朝代：明

提葫芦，沽美酒，富贵於人复何有。人生行乐不及时，坐见朱颜成白首。提葫芦，沽美酒。
孝诗六章为颜季栗赋 其一 归骨操之一
作者：沈周
朝代：明

荷之跋之，函历阻脩。怀之涉之，函经横流。生死肉骨兮，天既罔求。俾我首丘兮，岂天固酬。惟山有狐，惟水有龙。实能侮骨，其割为朋。虽朋其割，终不我离。微母之灵，儿曷能为。父还儿迎，越彼西疆。既达我宇，其喜洋洋。亦酌我酒，其乐融融。惟天之德，维家之庆。惟溲之浊，我心惟惕。惟溲之湜，我心惟怿。彼胡然哉，孔系于疾。爰度爰徵，爰修饮食。以夕以日，我心弗忒。嗟嗟违和，考实遘痾。嗟嗟痾沈，衋伤我心。鬼神其知兮，祈以身代。惟考生兮，我亦奚爱。考无罪兮，惄卬实延。顾兮致殁，怆卬特全。茫茫昧昧，而理胡然。呜呼恫瘝兮，五内分裂。匪欲自伤兮，哀至莫节。魂漂漂兮上升，气溘溘兮随绝。
山茶辞
作者：沈周
朝代：明

惟兹古株以孤立兮，垕土敏树根器固谧兮。烨如渥若枝叶孔翕兮，奕绿团栾朱荣烂兮。岁寒雪霰芳斯发兮，众植摇落裸孑孑兮。顾彼华滋裒然袭衣兮，君子有常小人中非兮。外缜内贞羌有此淑行兮，材倨不振知受命兮。物曲尚利工弗然兮，繇弃而完遂生乐天兮。敬以为图贤足友予兮，山空无人聊与尔居兮。
扊扅歌
作者：沈周
朝代：明

折扊扅，扼伏雌，是妾与君相别时。凤为炰，桂为炊，君方宴乐妾正悲。百里奚，知不知。
挽黄节妇
作者：沈周
朝代：明

守节难，保孤难。守节要节完，保孤要孤安。完节坚心肝，保孤慎饥寒。啼饥号寒白屋破，死心灰肝清泪酸。黄家之妇李家姜，凤鸾之偶天团圞。凤一死，鸾乃单。凤有鸑，养于鸾。鸑今有文成五色，鸾今瞑目已盖棺。地下见凤不愧亦不怍，手呈高节十丈青琅玕。
烈妇吟
作者：沈周
朝代：明

湓渎西浒，薛媛邵妇。邵吏坐法，逮者如虎。逮悦薛妩，佻语肆侮。薛丑其语身雉经，誓不辱夫以死明。黄犀辟尘尘不生，白玉绝玷玷不成。呜呼荒冢久欲平，后人立石题烈名。
自慰辞
作者：沈周
朝代：明

念曜轮之迅迈，若驾余而同驰。省孩提之犹昨，寻衰丑之䀜斯。悯微生之有限，乐何少而多悲。丧亡疢疾，沓忧虞之丛己，奚气血之堪持。世汶汶而曷超，时冉冉而莫追。事往往而革变不常，理瞢瞢而吉凶难必。吉自吝而变凶，凶自悔而化吉。祸福循环，得得失失。惟吾人者，迨老无少，迨死无还。不如草木之有消息，独优得于一气之间。准亭毒之无私，何偏颇于义而锢顽。纷不齐之不可以度絜，又玩寿夭而倒蹠颜。无乃匿智窅冥，使人不得窥其奸。已乎哉挢广可以开隘，发笑可以破患。引壶觞以杼怀，寄啸咏于高閒。或跂石而孤坐，或振策以清般。鸟飞鸣而媵余，盼芳条之可攀。悠然临水，畅然登山。信造物之逆顺，更惘惘而长叹。
车遥遥
作者：沈愚
朝代：明

车遥遥，声辚辚，西风吹车满面尘。阿郎爱走长安道，不惜愁老闺中春。车遥遥，去如箭。郎归来，早相见。
游女曲
作者：沈明臣
朝代：明

逸态娇姿袭兰麝，宫前风柳腰肢借，翠盘流雪珠衣卸。珠衣卸，归曲房。怜夜短，惜春长。
东溪辞四章
作者：湛若水
朝代：明

怀若人兮溪之东，纷多脩兮服美且荣。纵烟艇兮攀芙蓉，攀芙蓉兮入无穷，来无期兮去无踪。潮之阳兮溪之滨，怀东溪兮善人。彼善之人兮，视素履以抱大真。混东西南北兮同云，合天地兮不分，入云中兮欸乃，人不见兮声闻。濯溪锦兮离离，绿草为裳兮彩花为衣，剪溪毛兮笔荐，登溪兮自颐。畴遨游兮月庭，啜桂露兮泠泠，窥玉兔捣药兮冬丁。采芰荷兮谐嬉，倚芙蓉兮溪风薄之，著浅深兮涟漪。小若轗轲兮以为安危，乘潮而出兮载月以归，非夫人之济巨川以臭厥载兮，鸱夷之皮。
东溪辞四章·其三
作者：湛若水
朝代：明

濯溪锦兮离离，绿草为裳兮彩花为衣，剪溪毛兮笔荐，登溪兮自颐。
东溪辞四章·其二
作者：湛若水
朝代：明

潮之阳兮溪之滨，怀东溪兮善人。彼善之人兮，视素履以抱大真。混东西南北兮同云，合天地兮不分，入云中兮欸乃，人不见兮声闻。
东溪辞四章·其四
作者：湛若水
朝代：明

畴遨游兮月庭，啜桂露兮泠泠，窥玉兔捣药兮冬丁。采芰荷兮谐嬉，倚芙蓉兮溪风薄之，著浅深兮涟漪。小若轗轲兮以为安危，乘潮而出兮载月以归，非夫人之济巨川以臭厥载兮，鸱夷之皮。
云中人三章·其一
作者：湛若水
朝代：明

云中人兮云为幕，终日蒙头兮白云漠漠。鸡空闻声兮犬吠叶落。云关闭兮谢游客，中思无为兮永与世隔。
云中人三章·其三
作者：湛若水
朝代：明

云中人兮云为床，抱云眠兮游羲皇。日高三丈兮始转身，展开眉头兮视日光。睡法莫传兮宵有息，中夜存存兮永不忘。
候官黄孝子兰坡
作者：湛若水
朝代：明

猗乎兰之翳翳，于以采之，于莆之涘。匪色之翳，维德容不比。何其采矣，以遗君子。猗乎兰之旎旎，于以采之，九畹之际。匪臭之旎，维德馨不匮。何其遗之，于昭孝思。君子孝思，兰之辉辉。兰既坡矣，神之歆之。非神之私，精诚之几。我其颂之，实子之师。
候官黄孝子兰坡·其一
作者：湛若水
朝代：明

猗乎兰之翳翳，于以采之，于莆之涘。匪色之翳，维德容不比。何其采矣，以遗君子。
候官黄孝子兰坡·其二
作者：湛若水
朝代：明

猗乎兰之旎旎，于以采之，九畹之际。匪臭之旎，维德馨不匮。何其遗之，于昭孝思。
凝道之什
作者：湛若水
朝代：明

坎坎击鼓，于樵之巅。乃荐乃献，尹公之贤。于贤维何，德义迁迁。坎坎击鼓，烟霞之下。乃咏乃歌，饯尹公者。于咏维何，德音雅雅。亦既击鼓，亦既考钟。以宴以乐，公坐于宫。维公在宫，威仪颙颙。击鼓喤喤，考钟锵锵。以乐以宴，公坐于堂。维公在堂，德容不忘。维钟维鼓，维瑟维琴。何以假之，嗣此德音。维此德音，维樵之岑。维琴维瑟，维钟维鼓。维以足蹈，维以手舞。其乐未央，公晏灵府。作乐歌舞，出饯尹公。声影悬矣，送之九龙。九龙跃跃，导之以樵风。谁其主之，兀厓来同。
吊伏波将军辞
作者：湛若水
朝代：明

承哲皇之嘉命兮，恭秉节于南荒。浔横之修阻兮，敬奠先生。昔炎祚之中熄兮，纷名号于嚣融。识帝王之有真兮，初岸帻于相逢。建大勋于汉鼎兮，扬炎焰而重征，光南交以甸荒服兮，侯臣服于天王。彼圣哲之谟训兮，罔宠利于成功。监四序之代谢兮，恒伏辱于显荣。矧鱼目之混珍兮，玉亦污夫苍蝇。夫何薏苡之贱微兮，俾胶漆之弗终。慨伊义之自古兮，奚悄悄而内忡。繄客星之辉煌兮，渺江湖之高踪。矫鸿飞之冥冥兮，弋虽巧奚施工。岂经济之或歉兮，谅主器之不同。予有事于兹土兮，仰先哲之遗风。匪神武之威远兮，遏四海以攸同。撷江蓠与芳芷兮，跽虔荐以予衷。
和吴藤川再至天关用旧韵三首因示诸生·其三
作者：湛若水
朝代：明

□瓮浇花岁月深，花不肯发愁予心。闭门捲却皋比□，读易无言对至临。
富良歌
作者：湛若水
朝代：明

乘玉节兮坐王子舟，披霞缨兮云裘。击兰浆兮泛中流，冯夷舞兮蛟人游。草萋兮荒洲怅，独立兮容与，望五云兮神州。
尹彦明彦举昆仲从其师伍宗逊读书于上游庄作山中归
作者：湛若水
朝代：明

山中归兮景暮，筵白云兮饯俎，汲甘泉兮为酌，列西山兮为簠。鸣山鸟兮当歌，袅游丝兮缕舞，欢饯君归兮君生悲，北顾黄云兮横烟雾。山中景兮人不知，归见外人兮不足为道。
山水图
作者：湛若水
朝代：明

山濛濛兮多云，混远近兮不分。入修林兮无人，鸟不见兮声闻。欲驱蹇兮何之，怅揽辔兮延缘。延缘兮踟蹰，念怀人兮远墟。
承冯南滨太守丁巨川少府崔柏溪别驾饯于回雁寺作诗酬之
作者：湛若水
朝代：明

□□挥毫回雁峰，一翁五马二骖同。片云去逐啼鸣□，□马驰驱别驾风。
招隐
作者：湛若水
朝代：明

云下山兮水潺潺，游子去兮何时还。白云朝出兮暮来归，游子去兮何时。怅不返兮予愁，子胡为兮淹留。归来兮人间不可以久游，烟霞为家兮白云蒙头。膏火煎熬兮火消膏，归来归来，龙泉可图。
梁松溪辞
作者：湛若水
朝代：明

岭云涔涔兮南海瀁茫，有怀幽人兮魁冈之阳。托木石以为居兮青山为伍，鱼虾于侣兮鹿麋之友。抱贞朴兮溯淳源，下谢漓风兮夸毗惟贤。嗟世喷薄兮，指混沌以为證。浑渭泾兮，夫固将彷佛于溟涬。神窅窅兮思深靖止，目不睨兮谅正直乎眸子。俯视履兮考祥，匪夫人白眼兮，又何有乎祸殃？生不识官衙兮，邈自税于缧绁。彼恶声而反兮，孰与柔长而刚折？猗哲人之阴功兮，垂后昆之馀庆。谌蛇蚁之可则兮，余请徵君之逭二命。燕之桂兮之秀，钦夫君之义方兮，讽咏咨嗟以为教。麟有趾兮凤有毛，猗彼瑞世兮老翼扶摇。于昭令胤兮瞻云罔极，釜羞未逮兮遐返邙宅。胡二竖兮弗仁，挥遥涕兮终天之戚。
洛城园三径三歌与李三洲中丞罗念山明府
作者：湛若水
朝代：明

三径一歌兮歌洛城，芳草凄兮青青。元卿二仲兮日相从，去不将兮来不迎。
石矶辞
作者：湛若水
朝代：明

石矶辞者，甘泉子赠刑曹孙世其归华容也，世其有志于学，谢病而归，将筑石矶以卒业焉。石矶兮盘盘，秋风起兮沱水粼粼。白云横江兮雁南宾，王孙归兮春草又新。春草新兮王孙游，雁南翔兮白云满州，弃置三尺兮，归来乎高谢缧囚。控黄湖兮白鼎，攀衡桂兮淹留。日复日岁复岁兮，憺不知春秋。搴长竿兮云月为俦，采蘋芷兮中流。抚倾筐兮谁寄，怅渺渺兮予愁。
蛇虎颂
作者：湛若水
朝代：明

猗灵乎虎，无争幽人之所。虎也不争，夫何世之情，不如彼虎之灵。吁仁乎蛇，无嗔居士之家。蛇也不嗔，夫何世之人，不如彼蛇之仁。
蛇虎颂·其一
作者：湛若水
朝代：明

猗灵乎虎，无争幽人之所。虎也不争，夫何世之情，不如彼虎之灵。
蛇虎颂·其二
作者：湛若水
朝代：明

吁仁乎蛇，无嗔居士之家。蛇也不嗔，夫何世之人，不如彼蛇之仁。
行废吟
作者：湛若水
朝代：明

道之将行，人将争称。人将重名，人将传声，人将与荣。人欤匪能，天之所兴。道之将废，人将䀝睨，人将指议，人将排挤，人将污秽。其人犹是，人心自异。既欲行之，又欲废之，惑也不知，盖未之思一人之身，一已信疑，天欤人欤，悟此其几。
送乡进士刘子实归省广信永丰诗
作者：湛若水
朝代：明

朝言兮唯唯，暮●兮舋舋，子今此而归兮，我之中怀能不思？子上称寿兮有贤父，入室举案兮有良妇，慈爱相感兮畴知其故，将求大孝于天下兮，非夫之内顾，望子归来兮来毋暮。
送汤九山还古冈
作者：湛若水
朝代：明

樵山高高霄汉间，常恐相携著步难。收拾临归春景□，□朝何处忆商颜。□家鸡犬白云间，希世无论古□难。一去独遗篁桂□，相看犹自见清颜。
送汤九山还古冈·其二
作者：湛若水
朝代：明

□家鸡犬白云间，希世无论古□难。一去独遗篁桂□，相看犹自见清颜。
送觉山外补之温州
作者：湛若水
朝代：明

白云苍苍兮珠江泱泱，觉山之去兮谁与翱翔。江水泱泱兮山云长，我思觉山兮安可忘。飞云蒙头兮隐青霞，揽云月兮为家，觉山不来兮令我长嗟。长嗟兮舒啸，四山暮兮猿鸟号噭。山容蹙兮予怀悄悄，青衿送子兮三水之表。
陈生公赞归省久不反辞以促之
作者：湛若水
朝代：明

怅空馆兮烟霞，日将晚兮岁华。感慈乌兮返哺，独迟迟兮孰知其故，归来归来兮岁将暮。
高氏祖庙诗
作者：湛若水
朝代：明

奕奕大族，世于乐清。维诗维礼，维以簪缨。匪维缨也，维礼维诗。维彼瓜瓞，胤庆无期。奕奕令族，世于高奥。维孝维弟，勿替尔祚。匪伊祚矣，维以孝弟。维以慈让，于庆千祀。于穆大宗，本支太尉。继继其传，迨于五世。维行营公，扈驾而南。聿来于温，厥家且蕃。是曰世则，高奥之始。维木载根，维源斯水。于昭堂庙，堂庙盘谷。维屿维茗，山水之蓄。其蓄维何，维茗维水。维有蘋蘩，以荐嘉祉。厥荐曷加，有田黍稷。维兹馨香，以昭明德。于潭宗会，时思著存。左昭右穆，祔祧有伦。维伦笃恩，富贫壹义。尔子尔姓，来燕来祀。相尔斋庖，罔匪洁齐。毋二三尔心，尔祖其来。尔登环翠，尔兴尔思。若乘云车，若前雨旗。延月斯沼，受泉于岩。尔涤尔器，尔洗尔心。爰渡桥矣，爰陟望云。君子孝思，维孝斯存。于弘有庙，有庙孔贲。厥孙维谁，秋卿之贰。秋卿之贰，大都之宪。维贤孔嘉，厥品维二。都宪曰嘻，匪则友机。维祖华亭，维考光禄。维述庵公，是训是廓。
高氏祖庙诗·其五
作者：湛若水
朝代：明

相尔斋庖，罔匪洁齐。毋二三尔心，尔祖其来。尔登环翠，尔兴尔思。若乘云车，若前雨旗。
龙州诗
作者：湛若水
朝代：明

龙之山，不兴雨云，山中之人，不可以论。乌用如城矻高旻，祗可以障南氛。龙之水，亦流束荆，水阳之氓，不可以情。乌用如堑流南冥，惟可以洗甲兵。
一至十言·题竹
作者：王世贞
朝代：明

娟，娟。斜日，晓烟。歌嶰谷，泣湘川。楣云室雨，襟山带泉。虚心受泽润，素节破霜坚。东南奕奕称美，寒暑亭亭自鲜。箨坼龙鳞蜿白昼，梢排凤尾拂青天。似风前婥约霓裳舞，羡雪后飘飖鹤氅仙。王氏触目琅玕难比秀，谢家荣庭兰玉敢争妍。安得共此君一邱一壑里，与尔听秋声万仞青林颠。
上帝之什十四章
作者：王世贞
朝代：明

上帝曰咨，爰揽宏纲。海内宴然，日月重光。泗流汤汤，厥源清明，遹发我高皇。上帝曰咨，祖仁玄德惟身，湛泽惟民。天之既厌元，则莫我屯。云龙骧骧，艮索乃降。笃高皇帝，锡之益益。用凶德，蚤罹于厄。亦勤于穑，亦逃于释。是省是即，靡务不绎。笃高皇，有晦含章。迫发厥庆，烈烈元戎。在濠之阳，骏拔于行。谋夫孔臧，遂纂大邦。天之辟隘，维江若带。惟钟若砺，楼船叇叇。旭日在铠，抚有江介。以刘蟊虿，是蒂是刈。彭蠡浑浑，火波掣云。旦师陈军，立埽厥氛。震泽之濆，踯躅惟羵。王旅于勤，袒缚以奔。帝省其配，淑人后氏。夙夜在公，言御言剂。帝省其辅，曰善长基，如心如股。曰达遇春，如髀如膂。达往徂征，驷车彭彭。庵庐冥冥，如岳不惊。春也辅行，喑乌迅霆。飘摇旆旌，目靡衡兵。玄黄在筐，浆食攸同。九衢若夷，市不改容。胡遁于荒，民即其宫。谁其将者，太傅魏公。乃下闽粤，乃徂岭服。田秦巴蜀，滇池羌笮。庸麇百濮，不宁方来，悉臣悉仆。元之孙子，厥丽靡纪。改辫承冠，盘躄其趾。诗书九有，曷不汪濊。载俶昆弟，载俶父子。明明日月，阖辟更始。于戏高皇，焕肃其制。济济列辟，大夫三事。亦既精白，亦既凛畏。无谪于室，动言及累。于戏高皇，圣躬聿脩。翼翼小心，以敬迓休。声色无荒，无畋于游。无好是卮言，无忽是远犹。莫崇匪乾，峻功符之。莫丽匪阳，昭明仪之。式廓版图，寓宇其家。光彼黄虞，曷厉是涤除。唯俭唯恭，皇贲厥谟。
上留田
作者：王世贞
朝代：明

晨兴陟彼南冈，上留田。采薪不得盈筐，上留田。稍后食时釜空，上留田。别室罗酒及浆，上留田。毳貉为衣葛裳，上留田。手足寒燠异方，上留田。中夜暴客踰垣，上留田。气迫不得呼援，上留田。目中谁耶所恩，上留田。捧足鸟兽窜奔，上留田。冒刃者何卫兄，上留田。仓卒亲疏见情，上留田。俯肝掐心怦营，上留田。枯枝离披更荣，上留田。
东门行二首·其一
作者：王世贞
朝代：明

出东门，曷不言归。我欲从九夷，不赍八月粮，未满十二驽驹蹄。手操蒯缑剑，囊裹一束书。但趋咸阳道上，鹊啄乌栖竟何之。竟何之，东有霍家骠骑，西有丞相屈氂。黄金如山，风雨立前，安用蒯缑束书为。黄金如山，风雨立前，安用蒯缑束书为。咄女从九夷，咸阳道上生不支。
乌孙公主歌
作者：王世贞
朝代：明

妾人自惭兮，诸侯女。谬托嘉名兮，汉翁主。宠我饵我兮，作远婚。匈奴贱种兮，号乌孙。昆弥老兮，非我偶。少王壮兮，实余后。念欲一死兮，为国忧。失身苟活兮，贻国羞。丞相何人兮，爵通侯。
乐府变十九首 其一 治兵使者行当雁门太守
作者：王世贞
朝代：明

今皇帝时，治兵使者任君繇。别驾稍迁，别驾坐府，俨若明神。大吏畏公，小吏畏民。倭奴扬帆来，疾如冲飙。杀掠吏士，奉首伏逃。任君当之，数折其骄。殷殷师鼓，任君在先。鍧鍧师金，任君在殿。止若春风，动则夏电。士女避敌走，不敢开门。任君令开门，全活千万人。生我父母，存我任君。入夜不宿，或昼辍飧。胄而拊循，挟纩一言。愿与同死，不蕲独全。贤哉我师任君，媪死不归，墨而戎绖。慈母令子，明君良臣。辑兵持服，舍车而徒。老弱奔走，巷哭旅呼。家斲一木，以像君躯。天祸王室，早就奄迷。何以祠君，姑苏台西。千秋万年，俎豆其间。
乐府变十九首 其八 金吾缇骑行
作者：王世贞
朝代：明

缇骑一何？翻，轻裘怒马上兰。念欲陆海沈山，金吾府中大难。城南老姥雌孤，生有剪头吃雏。凌晨出游逮晡，乃从缇骑游趋。教以胡言数言，金鼓缚送紞紞。将至大司马门，太保首功次论。廷尉当之五刑，血肉模糊吞声。东市烹羊宰牲，西市击鼓吹笙。争贺缇骑遝来，男子步武崔嵬。罢归拊心徘徊，儿今出入危哉。
乐府变十九首 其十三 莫州谣
作者：王世贞
朝代：明

兄何在，南伐吴。弟何在，北幽都。老父何在，呼役夫。少妇具晨餔，大妇行唤姑。行唤姑，姑不起。溺床下，波瀰瀰。
乐府变十九首 其十八 小儿谣之五
作者：王世贞
朝代：明

猴而冠者酣耶，虎而冠者耽耽耶。
乐府变十章 其二 黄河来
作者：王世贞
朝代：明

黄河西来昆仑，小复前汇玉关。自是白羊楼烦。汉将所筑城，犬牙其间。敌阑入之不休。橐驼騊駼牦牛。控弦穹庐四周。自我失新秦州。与敌杂治共繇。大夫大夫，曾君忧虞。人吏买马具车。诘朝慷慨就途。上请誓剑玺书。咄嗟大夫，不睹长安之城，武安魏其。日夜引绳龂龂，千金偏行奚为。金吾白发之赫哉天威。咄嗟大夫，不见兵出玉关，乃见藁街之西，不悬郅支，乃悬大夫。万水东流，鱼西上钩。谁独为敌，人快私雠。咄嗟大夫，乃为相君快其雠。咄嗟大夫气尽，不复欢谣。离离山下苗，托荫山上桃。风吹桃根堕，苗行代桃焦。可怜生无常，生死借人骄。
乐府变十章 其六 大地变
作者：王世贞
朝代：明

黄河自天，浩荡东奔。破泾浊渭，以趣龙门。仙掌失蹠，铲其冠莲。二室终南，划吻窒咽。富媪躨跜，疻痏遍体。函关改途，砥柱徙水。连城拉然，峨甍倒悬。千井横流，万灶罢烟。土欲压人，不避豪族。何所非髽，谁适为服。遗火四焚，与怜接照。人鬼竞号，莫辨两曜。雍并之黎，将靡孑遗。粥我衣我，惟帝是祈。帝坐细旃，上相相焉。曰古尧汤，数莫敢奸。灵蓍之囿，不产恶草，岂伊善良，而遘凶天。呜呼天乎，存不恤亡而亡，是雠且吾已矣夫。
凤笙曲
作者：王世贞
朝代：明

瑞垆兽焙蜀锦床。要眇倡凤复和皇。馀音弥弥郁金梁。郁金梁，宿流烟。与女偕，逝缑山。
别鹄操
作者：王世贞
朝代：明

双鹄摩天兮翼中垂。临当诀兮感仳离。有子无子兮帝命之。轻弃置兮谁适为妃。
千里马
作者：王世贞
朝代：明

千里马，胡不疲。五帝渐以骤，三王不免驰。焉能饱食安步歌皇羲，上乘此马将何之。
后采莲曲
作者：王世贞
朝代：明

密叶藏艇花迷妆。中有清歌逐芬芳。随风去来咽复扬。咽复扬，雨缭起。摘叶归，忘收子。
地驱乐歌
作者：王世贞
朝代：明

穹沙大潴，天公模糊。逐得一羊，走死一驹。媪爱小女，不愿女苦。愿女成长，多得夫婿。头上倭髻，珍珠累垂。要郎解髻，妾自解衣。愿为郎席，不愿为被。得郎在身，胜郎下睡。郎骑白马妾坐车，偷眼少年郎不如。
垓下歌
作者：王世贞
朝代：明

群雄伏兮，婴授首。纵孤豚兮，齧人肘。虞兮骓兮，弃若遗。天亡我兮，将告谁。
大风歌
作者：王世贞
朝代：明

大风发兮，扬天威。一剑游兮，万乘归。愿得五臣兮，赞无为。
天梁之什二章
作者：王世贞
朝代：明

郁彼崇墉，天梁造空。矫如飞龙，脩如螮蝀。越岭汎江，以达大邦。慄兮慄兮，兆室之室也噫。郁彼崇谯，天梁造霄。焕若霞绡，伟若云寮。自淮徂漕，以达大朝。屯兮屯兮，兆人之人也噫。
奕之什十二章
作者：王世贞
朝代：明

奕奕昌运，炎炎元后。尚郁蒸哉，应龙斯奏。猗我琅琊，寔克英胄。显祖之假，以锡我父。是孽是苞，是颖是茂。猃狁孔炽，蚕我冀方。我父捍之，爰城大邦。大邦维城，千雉不崩。四牡其？，爰锡爰旌。爰作卿士，朱绂皇皇。王曰仲氏，岛夷为雠。匪夷匪犹，女往作辟。鋈軜乔矛，铺敦旋抽。剪棘筚路，以遏衡流。槜李之师，执讯获丑。狡狡岛夷，思复其痏。番番馀皇，剽我井里。逝梁发笱，敝庐如燬。曾是我人，不恤其梓。方舟厉兵，用濯厥耻。帝曰嘉哉，女镇于辅。作朕股肱，奔走禦侮。何以申之，镠荡袅蹄。何以重之，织文檿丝。召伯之禄，逮尔孙枝。父拜稽首，孙肤殷锡。谆谆嗣人，匪树莫克。昼尔戎行，宵于筹画。亦既丝鬒，亦既骈足。刷克厥私，以播休德。曰余冲人，选于誉髦。甫刑既攻，乃佐爽鸠。躁辞好佻，弗剪其骄。再沐恩纶，出藩齐郊。钩膺乔乔，露冕逍遥。曰有介弟，初辞于稚。岂弟干禄，超彼素士。维日而中，维月而望。曷怙不颠，于柏峣冈。寤寐有摽，食居不遑。飘风自南，翳眯黄道。有晤静女，思媚思好。静女之来，于色于笑。曷慎脩哉，载咷载噭。长舌忮哉，我脩则悼。飘风自南，煽我天威。司寇民之瞻，匪善骫韦。天威赫曦，在迩蔑遗。我父岂不勤，小子是离。静言思之，痗矣莫追。言裂其裳，言絓其冠。薪我乘车，纵牡淄湍。奏鼓大廷，割析肾肝。人亦有云，处死实难。匪已之难，虞彼狴犴。有斐君子，德音昭融。肃如清飔，释我蕴隆。于爚大明，既西则东。霈泽霈沾，庶逮父以躬。甫耒于耜，君子之从。
孤儿行
作者：王世贞
朝代：明

孤儿来，乞食一何惨悽。问汝父兄何之，长跪答言：父为酒泉太守，匈奴来遮，贰师入酒泉，血肉付枭与鸱。有一老胡絷我母，马蹄倏忽不见，隐隐闻啼。兄行贾海南，十载不得归。人云鲸波山立而血人，安能远相期。孤儿中气咽，不复更致辞。我有匕首赠女，令从材官雪女仇。迫暮无食，穷冬乏衣。形容皲瘃尽，手足自相樛。黄泉渐迩，白日易晞。父仇虽重，焉能奋飞。
宜人之什十二章
作者：王世贞
朝代：明

帝曰宜人，光汝于武。笃生令子，为予哲辅。汝翟汝茀，汝翣乃舆。玼兮流瑱，佩环锵如。宜人曰吁，昔余天是弃。顾谓大夫，惟余诞弥。尔岂不偕逝，不康禋祀。惟余甘荼，勤力夙莫。禔禔厥躬，以怙存者。濯濯厥肝，毋恧原土。惟余与汝，念兹初艰。毋枳于衢，毋家于官。曷不临履，靖共塞渊。金拜稽首，夙莫祗服。惟帝温纶，如丹如雘。顾惟母训，如石如药。既肃于公，言省其私。酌彼金罍，以颂维祺。晰尔毋■，鬒尔毋丝。何以申之，绳绳孙枝。载崇厥堂，言树之柏。何以表之，维霜维雪。载荣厥庭，言树之梓。何以袭之，维桃与李。猗欤宜人，家人是宜。岂惟家人之宜，惟大夫是仪。毖哉大夫，宜人是效。岂惟宜人之效，亦惟先子是耀。
对酒
作者：王世贞
朝代：明

对酒歌，少年白发蒙其颠。四坐且勿喧，踯躅吞声内相怜。欲有叙家世，二千石、乘朱轮者将十人。弱冠明经，射策甲第。为郎无状，偃蹇不迁。无蔽芾以藏其朱颜，绛灌将相大臣自愧其妍。侧目而睊睊，安令文墨操吏权。斥之去，一往勿复言。惭无贾生之策，彷徨公车靡阶以自前。月请囊粟十百钱，陛下万寿，小臣归田。
将归操
作者：王世贞
朝代：明

美哉水洋洋兮，中有潜龙变无方兮。饵欲蔽灵黯行藏兮，黾蚁伏窥胡弗祥兮。盍归乎来惠吾党兮，息魄虞渊众趋冥兮，加我数年绍馀光兮。
履霜操
作者：王世贞
朝代：明

皇旻佐威兮夜陨霜。苴屦茄衣兮透若亡。霜胡为兮加憯悽。君晨朝兮毋粟乃肌。欲自明兮伤君志。泪滂沱兮念宗祀。
山人劝酒
作者：王世贞
朝代：明

日迩不怿，披寻幽沦。道逢山人，被山衣巾。酌我葡萄九酝之美酒，盛以瘿藤五华之灵尊。尽倾尊中酒，为唱青天歌。一歌还一杯，柰此青天何。踞坐问山人，汝今欲何为。行将出山去，搏弄造物为婴儿。四皓归来，皲■头皮。赤符自新，紫芝已萎。羔雁三至，卧龙遂起。行雨不休，卒以暍死。天施白玉棺，生瘗王子乔。何如留此口，时进美酒长逍遥。欲知出山者我是，悔不老作吴山樵。
岱宗之什四章
作者：王世贞
朝代：明

瞻彼岱宗，伏云濛濛。有美君子，言栖其宫。峰何峛崺厜且㠑，彼君子哉。瞻彼济濑，伏流濊濊。有美淑人，言卜其舍。水何奫沦清且涟，彼淑人哉。自我不睹，徂寒迨暑。药房翛翛，粉泽如赭。岂无令颜，谁适子处。自我不睹，徂暑再寒。蕙轩䡅䡅，粉泽如丹。岂无皓齿，谁发子叹。
崧溟之什
作者：王世贞
朝代：明

莫高匪崧，寸木陟之。莫浩匪溟，涓流益之。彼亢弗降，孰适与上。彼盈弗挹，孰适与濈。授之窦也，能毋与钻也。道之蠹也，能无为刓也。骄来无方兮，噫曷之知。侈来有端兮，嘻曷之治。
帝省礼门颂张母也母寡而贞底孺于成行年七十祝之使养禄也五章章六句
作者：王世贞
朝代：明

帝省礼门，爰毓之祥。俾女于宋，而妃于张。宜尔宗祧，宜尔舅嫜。帝宁不勤恤，而张是痡。有凤九苞，殈于天衢。琢之劘之，试以百罹。莫苦匪荼，视汝则荠。莫畏匪酖，视汝则醴。先君之思，以勖孺子。伯孺而谷，先君所衷。夜如何其，诵声隆隆。惟此诵声，若自杼中。战战栗栗，以保七帙。虽则七帙，皎若一日。祝之厘之，不家食吉。
平城歌
作者：王世贞
朝代：明

汉使来，胡马死。汉使归，死马起。生何致致汉天子。曲逆腹，如腲膇。不能出，一奇彼。有阏氏此有戚姬。开一角，纵汉兵。汉天子，有神灵。汉天子，何神灵。韩彭死，冒顿生。阏氏妒，妒汉女。单于乐，乐翁主。金珠纨縠压驼马。
平城歌·其一
作者：王世贞
朝代：明

汉使来，胡马死。汉使归，死马起。生何致致汉天子。
平城歌·其二
作者：王世贞
朝代：明

曲逆腹，如腲膇。不能出，一奇彼。有阏氏此有戚姬。
平城歌·其五
作者：王世贞
朝代：明

阏氏妒，妒汉女。单于乐，乐翁主。金珠纨縠压驼马。
平陵东行三首·其三
作者：王世贞
朝代：明

平陵东，谁最雄，父为丞相子侍中。子侍中，气成虹，黄金不归大司农。大司农，走钱龙，承相之室金为梁。金为梁，玉为圮，曷不舍去居天子。
平陵东行三首·其二
作者：王世贞
朝代：明

平陵东，车隆隆，郭家小儿葬若翁。葬若翁，来送丧，谁其最贤槐里公。槐里公，多奇客，迅如飙鹰虎如力。虎如力，卒夷灭，曷不将去击胡貊。
当事君行
作者：王世贞
朝代：明

丈夫委质事君，薄命多苦辛。窈窕不胜冶容，靡复奉清尘。鸡皮者妇三少，六宫当一身。羊车轻薄谁子，轧轧入宫闉。桃李乃擅阳春，松柏摧为薪。已矣殆哉归欤，草莽竟何陈。
得屠长卿慰辰玉悼亡六言六绝句和示辰玉
作者：王世贞
朝代：明

大黠不作奉倩，小？聊似安仁。一枕槐根梦觉，依旧人间散人。洛阳千树花落，争怨东风作恶。记取花未开时，眼底何曾寂寞。莫倚青天长在，四禅始免风轮。不生自然不灭，无患须解无身。勿学君家夷甫，驾言我辈钟情。扫却世间情事，脚底莲花自生。与睹帝释天女，始得难陀兴阑。至今扬汤止沸，宁如火尽汤寒。牢记阿翁数语，？然一笑撒开。何事悲他冥路，比汝先见如来。
得屠长卿慰辰玉悼亡六言六绝句和示辰玉·其一
作者：王世贞
朝代：明

大黠不作奉倩，小？聊似安仁。一枕槐根梦觉，依旧人间散人。
得屠长卿慰辰玉悼亡六言六绝句和示辰玉·其六
作者：王世贞
朝代：明

牢记阿翁数语，？然一笑撒开。何事悲他冥路，比汝先见如来。
思归引
作者：王世贞
朝代：明

思归引，归东吴。鼓余翼，翱翔恣所如。泛七泽，凌五湖。睹我钓所，中悦愉。云郁术，波萦纡。帷天烛星无恒居。浮家水猎乐有馀。宜城稻，松江鲈。妇奏飧，妾湛酤。饱鸣琴，醉呼卢。
日重光行
作者：王世贞
朝代：明

日重光，拂扶桑，耀嵎夷。日重光，天老乃复洗沐之。日重光，左右五色菌离披。日重光，灿若明镜火齐。日重光，万象同志仰昭回。日重光，告羲和勿频挥。日重光，留昃且为中。日重光，覆盆之烛鄙所希。
易水歌
作者：王世贞
朝代：明

易水立兮，虹缭天。壮士一出兮，秦为燕。
月重轮行
作者：王世贞
朝代：明

缭绕霞虹，太清之府。烛龙者，何煌煌，炯若虞帝华瞳。飞鞅不周，以方羲驭。陛下皇后坐宫中，各百千万岁。
有冢之什四章
作者：王世贞
朝代：明

有冢累累，松柏阿那。黄鸟式嬿以歌，子之今矣，乐如之何。有冢累累，松柏阿那。黄鸟式嬿以歌，子之昔矣，忧如之何。朔风萧萧，草不怨凋。朔风条兮，嗟子之暮兮，不复朝兮。景风调调，草不谢葽。景风飘兮，愉子之暮兮，不复朝兮。
有皑之什八章
作者：王世贞
朝代：明

有皑者麋，厥麀宜之。如玉其煇，差池差池，遵彼山阿。有皑者麀，厥麋将之。如玉其章，尚羊尚羊，遵彼山冈。言设其罝，胪我中除。静好孔愉，万年之符。谁其虞者，大夫君胡。言设其罥，胪我中殿。静好孔绚，万年之荐。谁其献者，大夫君宪。海人贸贸，鸱张以吼。饰甲援胄，曷不疾斗。民曰寇只，匪寇则媾。海人憍憍，獝狂以嚣。枉矢厉槊，曷不疾要。民曰仇只，匪仇则交。大夫如之何，爰飞其捷。九章煜煜，八銮蹀蹀。双旌猎猎，郁哉孙子，曷不世业。兔离于罗，亦泽其姿。载驱载驰，猿晰而脂。龟角而岐，思媚君子，云胡不宜。猗欤大夫，诸侯之师。
朝云曲
作者：王世贞
朝代：明

巫云欲阑接朝日。流辉斗艳无定质。若恋如惊态非一。态非一，境将残。拟追寻，渺无端。
李夫人歌
作者：王世贞
朝代：明

人耶仙耶，宛然而来者，畴为汝之权耶。仙耶人耶，翩然而去者，畴为汝之身耶。
桂之树行
作者：王世贞
朝代：明

桂之树，桂之树，乃在苍梧之阳，岭曼衍而崷崒。翠羽为叶，苍虬为株。萼何葳蕤，葐敷黄如。黄金粟赤，如珊瑚珠。桂之树，仙者四五人，骖驾凤皇来。谓是日精月华，教迩采服不衰。一岁口泽馨，二岁体骨轻，三岁毛羽生。朝见上帝，赐女麟车霓旌，翱翔玉虚太清。翱翔太清天，为乐不可言。
梦后戏成
作者：王世贞
朝代：明

习风消除未尽，梦里青衫一官。二十六年金紫，此梦已觉犹残。一生奔走红尘，有梦暂作闲人。今日身闲梦？，不知谁假谁真。
梦后戏成·其二
作者：王世贞
朝代：明

一生奔走红尘，有梦暂作闲人。今日身闲梦？，不知谁假谁真。
武溪深
作者：王世贞
朝代：明

于嗟武溪，一何毒煎。飞鸢站站，堕人马前。畴能衔恩贪百年。
汉郊祀歌二十首 其九 日出入
作者：王世贞
朝代：明

日出入，浴咸池，度白石，令我不得休息。故令应龙在吾东，格泽在吾西，长离在吾南，玄武在吾北。为我骖驾虚无，遨游太清都。下视浊世，一如浮蛆。我欲返，不得欢娱。安用忧愁悲思，且为娱。
汉郊祀歌二十首 其十三 景星
作者：王世贞
朝代：明

煜煜景星，爰灿其蕊。休光彪蔚，以开瑞始。昔在强嬴，鼎窜于泗。炎德茂明，汾睢是吐。人文属空，金精流融。百象窾呈，渺悠天工。刷以纯茅锦承之。错奏匏管文以丝。酸鹄臇凫二牢披。糗饵甘芬行稻粢。九酝泠泠写琼卮。神露湛湛布柯枝。河伯拜享前致辞。唯帝蕃锡鄙敢私。九有穰穰被恩釐。家有盖藏阓书诗。乐哉君王万岁期。
汉郊祀歌二十首 其十二 天门开
作者：王世贞
朝代：明

天门旭，呀然豁。窍混沌，金精发。猋若电，烛潢汉。十二楼，袅鱼贯。琉璃蹙阶，火齐鎏圮。光液四射，不可仰视。屏翳走，彴约驰。霓晻霭，若摇支。朱明跃以东起，纤阿迫以西垂。白榆历历河之湄，天浆潆洄示昭仪。天门开，朝紫宫，中有使者冠芙蓉。朱衣璧简缥缃青，类有疑无触若冥，将上帝命况群生。颛精稽恳胪所希，惠我来思庇蒸黎，皞皞帝功敛希夷。
汉郊祀歌二十首·练时日
作者：王世贞
朝代：明

练时日，帝徵祥。血膋殷，醴齐芳。辟天扉，章上驰。猋肃肃，灵来思。泛崇兰，砌赤琼。注神光，灵之宫。曳紫旓，冠翠华。雷霆激，灵之车。骖若组，辔捷舞。左右射，灵之御。佩瑶错，履珠遗。纷济济，灵之贽。揄阿锡，吐芳润。巧笑倩，灵之媵。灵之暑，奏清徵。飞霜激，粟余体。灵之夕，籋珠烂。鉴毛发，炯若旦。灵连蜷，若有顾。精流属，谐余慕。倏而翔，将安逝。愿偕女，宵以诣。于皇上帝，以逮富媪。惟予有况，爰父爰母。靡嘉不承，博施九纮。岁是用登，百秩绳绳。显相列辟秉肃穆，燎芗叆叇成雾幄。回干接翟散金辉，下管镛鼗竹敔丝璆然。接之泗滨浮玉皦，如绎如乱而不绝。肥刍之犍芍药酱，亨粔籹，有餦餭，玄酒清苾奈乐何。展诗奏音发升歌，含宫调角商徵多。窈眇流梁激尘飞，丰隆击节风伯和。玄黄改色尊颜酡。朱凤委羽雍雍鸣，赤龙夭矫迅长征。垂休肇贶示炎祯，神夕逶迤嘉孔明。日出入，浴咸池，度白石，令我不得休息。故令应龙在吾东，格泽在吾西，长离在吾南，玄武在吾北。为我骖驾虚无，遨游太清都。下视浊世，一如浮蛆。我欲返，不得欢娱。安用忧愁悲思，且为娱。帝图协，天马生。配乾行，函地精。喷明玉，汗殷赭。房为祖，龙为父。争回飙，掣流电。晨琅琊，夕沙苑。天马徕，来中国。超虚无，蹑恍忽。天马徕，归有道。飞而黄，服余皂。天马徕，谁攻尔。造不足，虞刘累。天马徕，迅若禽。咈一窍，万马喑。天马徕，出阴山。六骡死，金人还。天马徕，余与女。踰昆崙，谒王母。天门旭，呀然豁。窍混沌，金精发。猋若电，烛潢汉。十二楼，袅鱼贯。琉璃蹙阶，火齐鎏圮。光液四射，不可仰视。屏翳走，彴约驰。霓晻霭，若摇支。朱明跃以东起，纤阿迫以西垂。白榆历历河之湄，天浆潆洄示昭仪。天门开，朝紫宫，中有使者冠芙蓉。朱衣璧简缥缃青，类有疑无触若冥，将上帝命况群生。颛精稽恳胪所希，惠我来思庇蒸黎，皞皞帝功敛希夷。煜煜景星，爰灿其蕊。休光彪蔚，以开瑞始。昔在强嬴，鼎窜于泗。炎德茂明，汾睢是吐。人文属空，金精流融。百象窾呈，渺悠天工。刷以纯茅锦承之。错奏匏管文以丝。酸鹄臇凫二牢披。糗饵甘芬行稻粢。九酝泠泠写琼卮。神露湛湛布柯枝。河伯拜享前致辞。唯帝蕃锡鄙敢私。九有穰穰被恩釐。家有盖藏阓书诗。乐哉君王万岁期。华煜煜，酝澄鲜。神下来，辞钧天。帝亲飨，奏清县。神下来，度九阍。龙伏趺，豹缤翻。神下来，空中跸。云羽旂，风瑶瑟。神下来，史巫舞。擘嘉胏，行齐酤。神下来，脩娥侍。䐂腾媚，鬋若黛。神安坐，燎九蕴。灵虬吭，吐氤氲。神欲休，博山床。帷流苏，角明珰。神之逝，旌裔裔。车斑斑，马沛沛。神之愉，锡土田。踰敦煌，抵昆崙。蹑恍忽，乘飘瞥。流翠眊，汾之澨。望若觌，不可即。使余怊，怊安极。五神帝，佐太乙。肃象禦，扬清跸。左青旓，右白旂。前朱芾，后玄圭。谁者尊，服中黄。灵之朝，肃然风。臛神枭，体冥羊。鬯郁金，吐芬芳。意恍忽，精披靡。若将翔，复丽体。籋沉云，酝灵霈。报休会，泽无外。朝陇首，蒐大荒。帝沛祥，白麟降。嶷脩角，文周定。万走怿，共余命。骖玉辂，导鸾旂。左赤豹，右青猊。踰弱水，宾金母。霞醴汎，云璈举。頫东牖，顾中原。杳如发，憯不欢。御飘忽，晻飞迣。耳留跸，目穷旆。朝玄圃，夕沙墅。坐明堂，餔四海。象载瑜，角其牙。越昆崙，度流沙。飘若霞，赤雁仪。尾若芾，声中规。秣者谁，芝田禾。荐宣房，万福来。帝临渤，冲波却。櫜天弧，张广乐。赤蛟来，俛其角。芬牢醴，旨且博。胡以荐，酬海若。露飘洒，云容裔。澹复殢，灵之醉。灵欣欣，来媵予。应昌符，启甘澍。报丰岁，多稌黍。箱陈陈，万亿秭。敕阳侯，波不芒。导出日，际穷荒。陈玉帛，至梯航。赤蛟来，灵柔之。千万祀，思祯期。
汉铙歌十八曲 其一 朱鹭
作者：王世贞
朝代：明

朱鹭矫以翔，倏如腾光。腾逝耶，之胡际耶。曷不思翔，高而尽下。彼茄之畔，鱼游雅雅。茄蔽上瞩，谓是藏止。他人之怵，思恬葬厥喙。
汉铙歌十八曲 其七 巫山高
作者：王世贞
朝代：明

巫山高，一何高。湘水深，一何深。上有猱，木森森。峰冠天，易旸阴。流清梦，托君音。含思弄态若不任。翠旗金支玳瑁簪。疑明乍晦迥何寻。寓目岑岑荡精淫。迫欲近之殆惊猜。将远离之复徘徊。安能为期旦暮来。巫山高，高以峻。湘水深，深以大。愿君王，志意正。澹愉穆，绌非境。后天不凋三光并。
汉铙歌十八曲 其三 艾如张
作者：王世贞
朝代：明

艾而张罗，人乏马饥。谁令艾之，令禽惊磔飞。罗不得禽，谪子无处。禽大欢喜，复集于所。将禽与子，齐适天地。置酒高堂中，愿尔百千万岁。
汉铙歌十八曲 其九 将进酒
作者：王世贞
朝代：明

将进酒，乘大白。皇帝百千万年，垂衣御极。轻刑税，陈礼乐。父不哭子，战斗长息。原田膴膴，于何不穫。童行至老，欣欣曷颇。挹青阳，蒸太和。露为浆，斗？之，一再举，霜颜酡。青天流眸，忽为庆云。嗟彼曲蘖胡以云。
汉铙歌十八曲 其二 思悲翁
作者：王世贞
朝代：明

思悲翁，徂何之。玄云？阴，霜霰如期。山耶溪耶，斧枯网冰，于胡不归。炊麋作饭，翁不及饭。胡不从之游，将庐井是挽。
汉铙歌十八曲 其五 翁离
作者：王世贞
朝代：明

拥离趾中，筑宫其颠。高天无风自寒，念欲移彼岩壑之间。何用重筑宫，杞梓楩楠，豫章富奇材。宁不知蕙与兰，芬且芳，将固焉哉。
汉铙歌十八曲 其八 上陵
作者：王世贞
朝代：明

上陵一何高，高亘天宫阙，武夫璘斑。又有青龙白兽，列峙云端。银海汎澜，金凫游戏其间。谓不如乘龙而见上帝，赐药一丸，令汝遨游自然。肃肃桥陵，岂藏衣冠。寿千万岁，乐不可言。
汉铙歌十八曲 其六 战城南
作者：王世贞
朝代：明

战城南，城南壁。黑云压，我城北。伏兵捣我东，游骑抄我西，使我不得休息。黄埃合匝日，为青天模糊。钲鼓发，乱欢呼。敌骑敛，飙迅驱。树若荠，草为枯。啼者何，父收子，妻问夫。戈甲委积，血淹头颅。家家招魂入，队队自哀謼。告主将，主将若不知。生为边陲士，野葬复何悲。釜中食，午未炊。惜其仓皇遂长诀，焉得一饱为。野风骚屑魂依之。曷不睹主将，高牙大纛坐城中。生当封彻侯，死当庙食无穷。
汉铙歌十八曲 其十 君马黄
作者：王世贞
朝代：明

君马黄，臣马白。衔金羁，度紫陌。秣流沙，径昆崙。宴王母，瑶池滨。饵灵馔，天乐一何殷殷。辞归东土，和洽诸夏。期以三载，复来晤女。君饵灵馔，貌青于童。臣贱眉宇，飒如秋霜。安能御君，驱驰八荒。
汉铙歌十八曲 其十七 远如期
作者：王世贞
朝代：明

远如期，招四夷。皇帝坐殿上，麒麟辟邪，符拔騊駼。拖沓焉施弛，苑囿付民居。诏司农，罢轮台。皇帝坐殿上，干羽舞两阶。群臣上，寿玉卮。单于来，单于来。
汉铙歌十八曲 其十三 雉子斑
作者：王世贞
朝代：明

雉子斑，离其母，来遨游田间。田间多稻禾，人于其所复张罗。倏忽被絷，不能高飞。前有鸟，乃是其母，羽毛摧披大堪哀。迫欲救之已焉哉。相咎此稻禾，为生复为菑。曷不睹南溟垂天之鸟，千里万里一徘徊。虽有矰缴，青天曷猜。
汉铙歌十八曲 其十二 有所思
作者：王世贞
朝代：明

有所思，乃在大海之北。卒然太行，起若立壁。驱车畏轴折，驱马畏蹄仄。岂无珠宫贝阙，黯■或成碧。有所思，思纷来，其端类丝。或糺之手，弄一白圭。云彼昔所治，手弄之三载不忍释，渐成璧。一心为一心，安能两相测。严霜下，青阳晞。朱华剥落不自持。
汉铙歌十八曲 其十五 上邪
作者：王世贞
朝代：明

上邪，与君相知。譬彼结发而盟，山摧海枯志不移。白日迥瞩，肝膈洞披。我手君腕，用不得私。车轮坏，马足罢，东家宴，西家毁。何用钱刀丘积，横金垂紫龌龊为。
汉铙歌十八曲 其十八 石流
作者：王世贞
朝代：明

石流者，何汤汤。使者来，自扶桑。赤日所起，烂烂铄金而沃焦地。不爱宝石来献膏，汎恒沙，攀悬度。奉明主，饵之与天齐数。
汉铙歌十八曲 其十六 临高台
作者：王世贞
朝代：明

临高台，瞰横江，井干百尺郁连空。下何以江，上何以空。不有北泳之鱼，必有南逝之鸿。望不极兮意无终。乌织西，兔投东。袖中有短札，渐将陈。口语数百千言，削为数言复湮沦。秦筝扬，赵瑟侍。曷不欢，各心意。人何乐，乐得遂。
汉铙歌十八曲 其四 上之回
作者：王世贞
朝代：明

上之回，至祠雍。千灵洽，百辟从。上何以幸雍，仁必世帝禧钟。西臣流沙，安息条支。都梁郁金，符拔狻猊。南荡百粤，下濑苍梧。孔翠桂蠹，明珠珊瑚。诸夏安服，奇珍咸集。降王母，假太乙。答神贶，行斋祀。金支彩毦，恍不见际。庸作歌，耀万世。
汉铙歌十八曲·朱鹭
作者：王世贞
朝代：明

朱鹭矫以翔，倏如腾光。腾逝耶，之胡际耶。曷不思翔，高而尽下。彼茄之畔，鱼游雅雅。茄蔽上瞩，谓是藏止。他人之怵，思恬葬厥喙。思悲翁，徂何之。玄云？阴，霜霰如期。山耶溪耶，斧枯网冰，于胡不归。炊麋作饭，翁不及饭。胡不从之游，将庐井是挽。艾而张罗，人乏马饥。谁令艾之，令禽惊磔飞。罗不得禽，谪子无处。禽大欢喜，复集于所。将禽与子，齐适天地。置酒高堂中，愿尔百千万岁。上之回，至祠雍。千灵洽，百辟从。上何以幸雍，仁必世帝禧钟。西臣流沙，安息条支。都梁郁金，符拔狻猊。南荡百粤，下濑苍梧。孔翠桂蠹，明珠珊瑚。诸夏安服，奇珍咸集。降王母，假太乙。答神贶，行斋祀。金支彩毦，恍不见际。庸作歌，耀万世。拥离趾中，筑宫其颠。高天无风自寒，念欲移彼岩壑之间。何用重筑宫，杞梓楩楠，豫章富奇材。宁不知蕙与兰，芬且芳，将固焉哉。战城南，城南壁。黑云压，我城北。伏兵捣我东，游骑抄我西，使我不得休息。黄埃合匝日，为青天模糊。钲鼓发，乱欢呼。敌骑敛，飙迅驱。树若荠，草为枯。啼者何，父收子，妻问夫。戈甲委积，血淹头颅。家家招魂入，队队自哀謼。告主将，主将若不知。生为边陲士，野葬复何悲。釜中食，午未炊。惜其仓皇遂长诀，焉得一饱为。野风骚屑魂依之。曷不睹主将，高牙大纛坐城中。生当封彻侯，死当庙食无穷。巫山高，一何高。湘水深，一何深。上有猱，木森森。峰冠天，易旸阴。流清梦，托君音。含思弄态若不任。翠旗金支玳瑁簪。疑明乍晦迥何寻。寓目岑岑荡精淫。迫欲近之殆惊猜。将远离之复徘徊。安能为期旦暮来。巫山高，高以峻。湘水深，深以大。愿君王，志意正。澹愉穆，绌非境。后天不凋三光并。上陵一何高，高亘天宫阙，武夫璘斑。又有青龙白兽，列峙云端。银海汎澜，金凫游戏其间。谓不如乘龙而见上帝，赐药一丸，令汝遨游自然。肃肃桥陵，岂藏衣冠。寿千万岁，乐不可言。将进酒，乘大白。皇帝百千万年，垂衣御极。轻刑税，陈礼乐。父不哭子，战斗长息。原田膴膴，于何不穫。童行至老，欣欣曷颇。挹青阳，蒸太和。露为浆，斗？之，一再举，霜颜酡。青天流眸，忽为庆云。嗟彼曲蘖胡以云。君马黄，臣马白。衔金羁，度紫陌。秣流沙，径昆崙。宴王母，瑶池滨。饵灵馔，天乐一何殷殷。辞归东土，和洽诸夏。期以三载，复来晤女。君饵灵馔，貌青于童。臣贱眉宇，飒如秋霜。安能御君，驱驰八荒。芳树一何乱予思。扶疏磊砢，下临兰池。上有一双之乌，丹趾而翠衿。自名为鹦䳇，若怨似矜态何深。缴絷之，令彼不得奋飞。嗟我不得奋飞，陇山辽辽望难归。虽有四海志，翮仄翅剪竟焉施。有所思，乃在大海之北。卒然太行，起若立壁。驱车畏轴折，驱马畏蹄仄。岂无珠宫贝阙，黯■或成碧。有所思，思纷来，其端类丝。或糺之手，弄一白圭。云彼昔所治，手弄之三载不忍释，渐成璧。一心为一心，安能两相测。严霜下，青阳晞。朱华剥落不自持。雉子斑，离其母，来遨游田间。田间多稻禾，人于其所复张罗。倏忽被絷，不能高飞。前有鸟，乃是其母，羽毛摧披大堪哀。迫欲救之已焉哉。相咎此稻禾，为生复为菑。曷不睹南溟垂天之鸟，千里万里一徘徊。虽有矰缴，青天曷猜。圣人出，奉昌期。百六遘，九五归。白帝死，赤龙飞。指函谷，度崤坻。封府库，戢兵师。戒父老，起伤痍。五诸侯，从义旗。猎天狼，网妖鸱。裂茅胙，巩鸿基。垂百祀，永无为。上邪，与君相知。譬彼结发而盟，山摧海枯志不移。白日迥瞩，肝膈洞披。我手君腕，用不得私。车轮坏，马足罢，东家宴，西家毁。何用钱刀丘积，横金垂紫龌龊为。临高台，瞰横江，井干百尺郁连空。下何以江，上何以空。不有北泳之鱼，必有南逝之鸿。望不极兮意无终。乌织西，兔投东。袖中有短札，渐将陈。口语数百千言，削为数言复湮沦。秦筝扬，赵瑟侍。曷不欢，各心意。人何乐，乐得遂。远如期，招四夷。皇帝坐殿上，麒麟辟邪，符拔騊駼。拖沓焉施弛，苑囿付民居。诏司农，罢轮台。皇帝坐殿上，干羽舞两阶。群臣上，寿玉卮。单于来，单于来。石流者，何汤汤。使者来，自扶桑。赤日所起，烂烂铄金而沃焦地。不爱宝石来献膏，汎恒沙，攀悬度。奉明主，饵之与天齐数。
江南弄
作者：王世贞
朝代：明

江南百花百般香。江南少娃百样妆。百端撩人百念狂。百念狂，殊未已。千欢尽，万恨起。
泽兰之什六章
作者：王世贞
朝代：明

泽兰之皓兮，卒以黝兮。惟子之敖兮，使我不终好兮。泽兰之芬兮，卒以荤兮。惟子之惛兮，使我愧弟昆兮。子在？兮，痗若积兮，饘予之食兮。予颠踬兮，子泄泄兮，代越视兮。予之友也，予之谬也。人之多言，不足道也。子之友也，予之疚也。人之多言，亦可丑也。
游女曲
作者：王世贞
朝代：明

双蛾作眉鸦作髻。睩波芙蓉近相媚。不买新丰意先醉。意先醉，可奈何。千金舞，百金歌。
满歌行
作者：王世贞
朝代：明

为善无近名，不见古人，逊天下躬耕。逃之渭水，洗耳见轻。又言为恶无近刑，不见古人，佯狂漆身。清质浊文，卒称逸民。桓文假仁，乃霸四海。盗蹠脯肝，以牖下死。乾坤失信，刚柔安纪。五星背躔，焉所照理。我欲为善，善不可为。我欲为恶，恶非所知。刑名之间，余其庶而。何以导之，仪狄我师。栖山得玉，将刖而足。泅海得珠，将剖而肉。不如种田亩，得秫与粟。家蓄五母鸡，二母彘。一日一饱，三日一醉。出则止野，归则止舍。不知有天，无论在地。东邻送丧，西邻生儿。寒暑为垆，风雨鼓之。销冶红颜，以就衰羸。旷视今古，曷如蜉蝣。智者亡何，聊以不忧。王孙达生，厥师庄周。庄周怖死，抑孰与俦。
燕燕诗五章章六句
作者：王世贞
朝代：明

燕燕于庭，其掠也遒。人以为乐，我知其忧。惟垒之葺，而翼子是谋。鱼鱼在藻，其泳也逸。我知其忧，人以为适。惟饵之芳，而口腹是迫。人乐其忧，我则知之。出与利投，剧与名偕。或蕃子孙，或寿考惟祺。我忧其乐，人安能度。利令智昏，名令实削。或子孙我役，或寿考我缚。忧乐之来，匪我敢抡。我不自天，亦不自人。澹兮寂兮，以葆厥真。
画眉序
作者：王世贞
朝代：明

丝雨殢东风。点透流苏问残梦。道衾儿閒半，冷暖谁同。红将亸，唤转簧，莺香欲散，收回么凤。倩他新织双鱼带，争信我，玉减珠松。
画眉序
作者：王世贞
朝代：明

纤玉上虾须。起唤银钩挂秋树。恨龙沙天远，雁足无书。铜壶冷，泪滴清，铅金剪涩，脂蔫红絮。浓霜断角辽阳道，知他梦里何如。
白石歌
作者：王世贞
朝代：明

白石烂，饥为黍。兜鍪臼，干戈杵。男何耕，生远戍。女何织，生当户。腰镰牧鸡豚，散走不复顾。尧舜邈，生不逢汤与武。羲轮仓皇焉得暮，人欤鬼耶悲哉伍。
皇哉之什十一章
作者：王世贞
朝代：明

奕奕国枋，累累如冈。九有茂明，郁积融昌。帝念蒸氓，以笃孝皇。孝皇皇哉。皇统俶纂，时于婴冠。默黜千嗜，渊穆有灿。惟函惟璞，惟琢惟瓒。孝皇皇哉。帝曰宰恕，毋即而家。予蓍蔡是趣，恕拜稽首，对扬休谟。佛逆为愉，罔言不俞。斋宫甍甍，皇肃厥容。爰屏厥明，爰塞厥聪。上帝居歆，百神类从。辟雍济济，皇肃厥珥。爰辟厥听，爰廓厥视。有来青衿，是则是媚。惟苑在西，勿剪芜莱。皇戒于离，哕哕鸾輗，喈喈鹍丝。皇奉太母，式燕以嬉。无已太康，遄言旋归。惟苑在北，勿剪芜棘。皇戒于逸，宛宛醇䮥，煌煌金镝。皇奉太庙，式狩以猎。无已太康，遄言旋息。峨峨诤冠，有廌其颜。沈沈讲帷，有鸑其端。彼美翱翔，既衎且闲。皇曰有三老，皇曰有司马，皇曰有御史。爰庇爰启，爰父爰子。密勿共体，佐予于理。皇曰司会，女其予治，毋析民之脂。茹俭服素，是积是资。亟赐赋租，惠我蒸黎。皇之既徂落，百辟卿士，爰逮四海。讴吟思痗，若丧考妣。爰配覆载，爰配我祖。令闻不已，为亿世轨。
秋日于鳞邢州郡斋分韵赋十二体
作者：王世贞
朝代：明

白日来，凄以阴。柅余车，将余衾。觏倾国，申同心。目流■，意荡淫。酿高霞，弋遥岑。鲙沧海，脯穷林。饔者何，字兰金。削峥嵘，缓萧森。觞前跃，无停斟。万木飞，变徵音。洪涛走，北陆沈。衷愲结，竟沾襟。
秋胡行
作者：王世贞
朝代：明

寒暑易遭，天地难为仁。寒暑易遭，天地难为仁。重华作相，焉宥四臣。周公虽圣，不得亲亲。鲁用仲尼，曷利壬人。歌以言之，天地难为仁。昼夜相敚，日月难为明。昼夜相敚，日月难为明。幽谷蔀屋，伏阴卒萌。象共滔天，水土是冯。岳荐何重，帝言何轻。歌以言之，日月难为明。七雄斗驱，英佐亦何多。七雄斗驱，英佐亦何多。等智齐力，卒莫相加。老骥皂伏，致远者驽。岂必中才，逢数则哿。歌以言之，英佐亦何多。脩辞曷量，显者自为工。脩辞曷量，显者自为工。等彼鸿鹄，唳霄则雄。世无太师，孰采民风。槐里渺邈，曷折充宗。歌以言之，显者自为工。俗累易捐，九州不足居。俗累易捐，九州不足居。道逢仙长，自称安期。手执大药，其甘如饴。谓女愤嫉，秘莫肯贻。歌以言之，九州不足居。
秋风辞
作者：王世贞
朝代：明

秋风谡谡兮，霜未飞。草木忍雕兮，待恩晖。晋有璧兮，汾有珠。君心怿兮，自敷腴。鏦金钲兮，雷大鼓。神鱼跃兮，黄鹄舞。志谈荡兮，媒慨慷。来日短兮，去日长。望岧峣兮，耸双龙。恭已无为兮，垂舜裳。后天地兮，凋三光。
秦筝曲
作者：王世贞
朝代：明

咸阳少娃十三馀。十三新弦莺不如。商偏羽弱调乌乌。调乌乌，和纂纂。新欢长，旧欢短。
箕子操
作者：王世贞
朝代：明

于嗟王子跳兮，生以系我宗祧。于嗟王子磔兮，死以殉我社稷。嗟余之不及兮，默默以苟存。弃道毁质兮，离人伦。余贞疢兮，敢望瘳。晻日垂照兮，没齿奚尤。
箜篌谣
作者：王世贞
朝代：明

公无渡河，咨咨河波生鳞。公无渡河，咨咨河伯不仁。公不知兮，渡河而公溺之。妾知公兮，非兹流谁与归，呜呼噫嘻。
素华之什六章
作者：王世贞
朝代：明

皎皎素华，骓菼赭之。有怀清流，含沙寔夥。岂不骈衣，踧如宵裸。皎皎素丝，朱绿移之。有怀中林，窃毛寔多。岂不再餐，惄如朝饥。严霜在阳，松柏萎黄。厥材孔臧，厥遘孔戕。迷离芃芃，于彼高冈。严霜夏骄，松柏焦烧。厥谥孔乔，厥质孔夭。迷离芃芃，于彼高峣。谁堂构是恤，谁穴女墙室。谁嬿婉嘉匹，谁罗网谗疾。谓皇听卑，吞声若噎。不鹬其巢，风雨飘飖。彼人如之何，谓子哓哓。鸡鸣永矣，东方未鼌。
终风之什四章
作者：王世贞
朝代：明

终风自西，零雨其丝。灼灼夭桃，惄如其离。彼一而离，此胡不睽。终风自北，零雨其羃。灼灼夭桃，頖如其拆。彼一而拆，此胡不忒。泽有王鴡，原有雉兮。耿兮鸷兮，以游以厉兮，庶予契兮。原有鳼泽，有阳鱎兮。淫兮恌兮，以泳以翱兮，毋予挠兮。
维夏之什四章
作者：王世贞
朝代：明

维夏有霰，冬则雷兮。赫彼灵台，猰㺄来兮，血人于隈兮。维夏有雹，冬则烧兮。赫彼阿阁，䲭枭遨兮，食母于筄兮。人之血也，菑其所也。母之食也，谁育女也。麟逝于碛，凤翔于野。彼苍者何。人之血也，人之菑也。母之食也，育汝谁也。麟戢其趾，凤揫其仪。彼苍者何。
维邑之什八章
作者：王世贞
朝代：明

维邑之阳，有龙其冈。畴布厥庆，侯曾子良，以邑敉宁。维邑之厓，有龙其泜。畴霈厥施，侯曾惠釐，以邑永和。番番黄叟，共洁瀡脩。爰荐于侯，侯实鞠育汝，汝祢汝父。粲粲门子，共洁脩瀡。爰用侯祀，侯鞠育汝父，汝格汝祖。甘棠在国，其叶薿薿。畴忍摧之，匪惟勿摧，又护培之。甘棠在宫，其盖童童。畴忍剪之，匪惟勿剪，又护衍之。汝祖汝父，其德不远，夫是以勿摧剪。之孙之子，其闻弥显，夫是以培衍。蜀绩猗隆，郢德猗丰，我怀二邦敢用。规于裔孙甫，衮衣西土，绳其祖武。
蔺相如完璧归赵论
作者：王世贞
朝代：明

蔺相如之完璧，人皆称之。予未敢以为信也。
夫秦以十五城之空名，诈赵而胁其璧。是时言取璧者，情也，非欲以窥赵也。赵得其情则弗予，不得其情则予；得其情而畏之则予，得其情而弗畏之则弗予。此两言决耳，奈之何既畏而复挑其怒也！
且夫秦欲璧，赵弗予璧，两无所曲直也。入璧而秦弗予城，曲在秦；秦出城而璧归，曲在赵。欲使曲在秦，则莫如弃璧；畏弃璧，则莫如弗予。夫秦王既按图以予城，又设九宾，斋而受璧，其势不得不予城。璧入而城弗予，相如则前请曰：“臣固知大王之弗予城也。夫璧非赵璧乎？而十五城秦宝也。今使大王以璧故，而亡其十五城，十五城之子弟，皆厚怨大王以弃我如草芥也。大王弗与城，而绐赵璧，以一璧故，而失信于天下，臣请就死于国，以明大王之失信！”秦王未必不返璧也。今奈何使舍人怀而逃之，而归直于秦？
是时秦意未欲与赵绝耳。令秦王怒而僇相如于市，武安君十万众压邯郸，而责璧与信，一胜而相如族，再胜而璧终入秦矣。
吾故曰：蔺相如之获全于璧也，天也。若其劲渑池，柔廉颇，则愈出而愈妙于用。所以能完赵者，天固曲全之哉！
蛱蝶行
作者：王世贞
朝代：明

蛱蝶来，踰苑墙，为是百卉芬芳。悲哉蛱蝶，不睹百卉。但睹翩翩之燕，衔哺其子。燕有三子，忽失其二。燕乃舍我而东西，仰见一老鸱。耽耽下视，喙血流离。蛱蝶耸身而奋飞。顾谢此燕，始谓尔彊。曷不更哺其子，令我揶揄道旁。今日乐相乐，别后莫相忘。
行路难三首·其一
作者：王世贞
朝代：明

寒不入阿房中，春不出轮台东。轮台岂无春，层冰？砢焉能通。策驽马，上剑阁，悬度絙索贯复穷。发白帝，下峡江以风。目不得瞬，飞不得同。人生本末竟焉岐，积贱累荣各因之。南山有鸟易凤皇，毛羽剥落便摧藏。行路难，君自伤。
补铙歌四章 其二 玄云
作者：王世贞
朝代：明

玄云衡空，自西徂东。暧曃承日，万族无光。风伯为前导，雨师应后驰。膏我畛亩，惠我蒸黎。嗟嗟，惠我蒸黎，天公不任怨，亦不任受德。县官大酺，欢乐无极。
补铙歌四章 其四 黄雀
作者：王世贞
朝代：明

黄雀儿，头如栗，翅如双桃叶，飞鸣一何翾捷。黄雀儿，三时常苦饥。一时不饥得身肥，前有网罗，不能奋飞。嗟嗟，生饥曷与死饱。充君之鼎俎，曷若不利君之禾稻。
西山诗 其一 戊申冬以秩祀行作
作者：王世贞
朝代：明

朝上西山，艰哉？崟。溪谷多风，倏旸而阴。胗䁾中肤，？慄缘音。十步五步，不能见人。牛马却走，熊罴号吟。仆夫告痡，口舌屈噤。修途无端，北陆遵沈。道有鼷鼠，结穴何深。忽而过我，杳不可寻。菀菀好鸟，栖栖中林。我独何为，伛偻不禁。皇命秩祀，俾孔之钦。肃肃卿相，咫尺尔临。我躬不遑，简书是忱。念思愲结，盻此高岑。
西山诗·戊申冬以秩祀行作
作者：王世贞
朝代：明

朝上西山，艰哉？崟。溪谷多风，倏旸而阴。胗䁾中肤，？慄缘音。十步五步，不能见人。牛马却走，熊罴号吟。仆夫告痡，口舌屈噤。修途无端，北陆遵沈。道有鼷鼠，结穴何深。忽而过我，杳不可寻。菀菀好鸟，栖栖中林。我独何为，伛偻不禁。皇命秩祀，俾孔之钦。肃肃卿相，咫尺尔临。我躬不遑，简书是忱。念思愲结，盻此高岑。皇命卿士，尔往祗谒。夙戒卒事，毕礼以发。仰盻河汉，如近寝阙。敛其狂飙，纵以明月。绵绵连山，与月见没。峨峨隧途，松柏郁杌。茫茫平原，积气如渤。巉巉冰岩，忽起飘鹘。耳听骚屑，足蹑恍忽。岂不遄返，悯此驭卒。
谷宫之什二章
作者：王世贞
朝代：明

谷之宫，不可以风。畴为栋梁，樕槚檿桑。彼狡童兮，称干城兮。谷之宇，不可以雨。畴为梁栋，檿桑樕槚。彼狡竖兮，称藩辅兮。
贾团练
作者：王世贞
朝代：明

循州窜，漳州窜，懊恼吴团练不见。贾团练，芜湖覆，临安覆，生憎陈。都督死为贾都督，当时失刑赖虎臣。虎臣小臣何足论，惜哉宋季终无人。
走马引
作者：王世贞
朝代：明

山空兮，狗不吠、鸡不啼。马胡来兮，踯躅而悲嘶。吁嗟天马警余兮，以徙余敢宁止。
赵瑟曲
作者：王世贞
朝代：明

素女留弦清且悲。谁其工者邯郸姬。玫瑰贴柱黄金徽。黄金徽，白玉管。侬意长，欢意短。
蹛林歌
作者：王世贞
朝代：明

双行马，单白羽，蹛林祭天集诸部。脯橐驼，卤騊駼，新秦家家买僮奴。
迷阳之什三章
作者：王世贞
朝代：明

迷阳如束，母罥子足。伊其埽除，视葹则馥。媒媒厥好，以余贻辱。迷阳如荼，母罥子裾。视葹则馥，伊其埽除。媒媒厥觏，以余贻诛。迷阳施施兮，葹离离兮。将疢子治兮，益子之菑兮。
采菱曲
作者：王世贞
朝代：明

下裙鹅黄衫藕丝。拨蔓纤指玉参差。采菱倾筐露未晞。露未晞，甘且芳。折腰红，持赠郎。
钟山之什四章
作者：王世贞
朝代：明

岩岩钟山，閟我国桢。赫赫留都，副我国灵。万雉登登，九墉甍甍。凡百有位，则于天京。三事大夫，是瞻是冯。嗟尔大夫，胡弗靖共。泄泄司马，龂龂司农。去食去信，厥兵曷终。一夫跳踉，刃戕于胸。为蟊为螟，乃虿乃蜂。司农逝矣，司马止矣。司农逝矣，惟国之痗。司马止矣，惟国之耻。先民岂不言，施生僇死。毋纵柙逸，毋泄椟毁。使者于来，虎嵎以壑。使者于返，虎翼以角。虎翼以角，畴不靡止。虎冠以游，畴不拟止。太师谋之，以报天子。
铙歌短箫曲
作者：王世贞
朝代：明

太白蚀月，条支息烟。积雪数丈，高没祁连。鸟兽猬缩不得前，穹庐两三沬星悬。单于今何适，休屠日逐左右贤。谷蠡当户两薁鞑，曷不度漠而南逐水草，汉兵咆哮正当道。颇闻置三将军，其一猿臂疾若飞，大者善射习兵机。小者号嫖姚，天子最亲，信多神威。射生超乘良家儿，衽金浴铁设长围。六畜孕殰，马弱不得逐。归来祭天，金人曷属。寡妇抱儿哭，哀哀死丧势不复。唯有中国万里，长偃兵革。皇帝置酒群臣，欢乐无极。
隔谷歌二首·其一
作者：王世贞
朝代：明

兄在城中弟在野，饥食水，寒衣火。昼行罗飞夜掘鼠，救我来，救我来。
隰有木之什四章
作者：王世贞
朝代：明

隰有木，其乔则蠹，师氏削尔以居。风之飘斯，卒陨卒队。岂不尔诟，匪尔之故。隰有苇，其夭孔仪，师氏缉尔以衣。风之飘斯，卒陨卒隳。岂不尔诟，匪尔之为。隰有雈矣，湿有蓷矣。闵尔之乖然，余已焉怀。隰有萑矣，湿有蓷矣。乐尔之惛然，余已焉怀。
雁门大守行
作者：王世贞
朝代：明

太守未行屯，与敌共雁门。雁门得太守，始复为汉有。太守来，匈奴走。碧眼番儿射雕手，目瞬舌噤畏木偶。临江死，太守生，长信官中气未平。太守死，单于喜，未央宫中上拊髀。曷不早赦临江王，孝子忠臣两无伤。
雉朝飞
作者：王世贞
朝代：明

有雉朝雊兮呼其雌。角角粥粥兮光陆离。我欲呼兮应者谁。阳春被天兮蹇独憯悽。西乌欲没兮余将安归。
雨雪之什六章
作者：王世贞
朝代：明

雨雪滂滂，我马？？。不有劳者，谁其得宁。受赋于旻，亦莫敢明。夫既宁止，曰又淫止。雨雪霏霏，我马蓰蓰。不有宁者，厥劳焉施。受赋于旻，亦莫敢辞。夫既劳止，曰又谣止。厥谣惟诼，匪齿以角。岂不尔好，裾接则涅。人亦有言，投之有庳。毋投有庳，彼人奚罪。毋谓尔蜮，毋谓尔回泬。纵生憧憧，独我之孽。毋谓余璠，毋谓余靡愆。曷不悄悄，言思其端。
鞠歌行
作者：王世贞
朝代：明

狡容颜，誇子都，以适师冕同狂且。承五弦，峄阳梧，搆爨宿火让焦枯。案驺虞，搏妖狐，扰捷安得同韩卢。骥骨立，仰晨餔，不遘伯乐竟盐车。鹰扬谁，老匹夫，徒手迫暮簏无鱼。相仲父，出囚拘，霸齐曷繇管夷吾。
颍水浊
作者：王世贞
朝代：明

颍水浊，灌氏族。灌氏族，魏其僇。结交莫结侠，结侠身似叶。使气莫使酒，酒中三尺铁。捐身为名名不美，当时悔作有心鬼，不教田鼢磔东市。
龙笛曲
作者：王世贞
朝代：明

苍龙啸波夜泬寥。美人如云袂飘飖。历乱纤玉启樱桃。启樱桃，吹杨柳。度关山，尽回首。
龟山操
作者：王世贞
朝代：明

龟之山吐云蔽龟山兮，彼龟不知以云藩兮。予望鲁社龟兮间之，君臣交贤谁兮辨之噫。
题雷贞一年兄便面渔翁画图
作者：王以悟
朝代：明

去兮不能留，未□恶乎强。一叶扁舟天地厂。春风煽，波涛广，□纶运之掌。
江谣
作者：王叔承
朝代：明

政有何苦，视虎为甚。妇人之言，孔子轻信。代王即天位，半赐今年租。县官勤岁课，杀人如斩荼。谓虎有牙，不破我家。谓虎有毒，不食我谷。麒麟凤凰，颂天济济。愿我皇帝陛下寿万纪，小人虽生亦蝼蚁。
秋吟八章（录二） 其一 悲夕虫
作者：王嗣经
朝代：明

悲夕虫，夕虫恋残暑。露下为谁啼，风前还自语。寓篱兮旅井，依蒲兮蒙楚。隙文石之雕墙，缭枳丛之土宇。岁如何其岁向阴，彼候虫兮俟秋吟。展衣裳兮如雪，鼓喙翼兮如琴。杂觱篥兮关塞远，催砧杵兮闺闼深。念启蛰兮昨日，炎易凉兮电疾。感蜉蝣之朝夕，譬在条之日及。将自鸣兮及时，愿倾竭夫小知。乐振羽之豳什，漏局促于唐诗。方委蜕以顺变，宁鼓簧以媚俗；顾卵翼之溢恩，宰何心而亭毒。东序兮南荣，萧萧兮夜声。寒阶兮雨作，枯树兮霜鸣。繄无衣之游子，闻络纬以何情！
秋吟八章（录二） 其二 悲寒荄
作者：王嗣经
朝代：明

王孙行未归，春草秋更绿。鹈渼忽以鸣，衰朽一何速。柯叶向凋残，华滋谢芬馥。物去新而就故，每伤心于触目。临高台之凤凰，望绝塞之鸡鹿。此苕华之云暮，况兜铃与苜蓿。去日远兮忧思烦，抚蕙草兮不敢言。春朝负彼阳春色，秋夜禁兹秋露繁。被女萝兮带茹走匋，肴兰芷兮蒸文无。余慕子兮甘如荠，荃何谓兮集于枯。集枯兮去滋，辞荣兮若遗。顺生杀以成岁，得大易之随时。随时兮狼籍美，如英兮憯无色。想衣带之余芬，恋綦组之旧迹。虽根荄之日陈，宁无意乎弱植；谅芳心之不死，庶春风而还碧。
秋吟八章（录二）·悲夕虫
作者：王嗣经
朝代：明

悲夕虫，夕虫恋残暑。露下为谁啼，风前还自语。寓篱兮旅井，依蒲兮蒙楚。隙文石之雕墙，缭枳丛之土宇。岁如何其岁向阴，彼候虫兮俟秋吟。展衣裳兮如雪，鼓喙翼兮如琴。杂觱篥兮关塞远，催砧杵兮闺闼深。念启蛰兮昨日，炎易凉兮电疾。感蜉蝣之朝夕，譬在条之日及。将自鸣兮及时，愿倾竭夫小知。乐振羽之豳什，漏局促于唐诗。方委蜕以顺变，宁鼓簧以媚俗；顾卵翼之溢恩，宰何心而亭毒。东序兮南荣，萧萧兮夜声。寒阶兮雨作，枯树兮霜鸣。繄无衣之游子，闻络纬以何情！王孙行未归，春草秋更绿。鹈渼忽以鸣，衰朽一何速。柯叶向凋残，华滋谢芬馥。物去新而就故，每伤心于触目。临高台之凤凰，望绝塞之鸡鹿。此苕华之云暮，况兜铃与苜蓿。去日远兮忧思烦，抚蕙草兮不敢言。春朝负彼阳春色，秋夜禁兹秋露繁。被女萝兮带茹走匋，肴兰芷兮蒸文无。余慕子兮甘如荠，荃何谓兮集于枯。集枯兮去滋，辞荣兮若遗。顺生杀以成岁，得大易之随时。随时兮狼籍美，如英兮憯无色。想衣带之余芬，恋綦组之旧迹。虽根荄之日陈，宁无意乎弱植；谅芳心之不死，庶春风而还碧。
守俭弟归曰仁歌楚声为别予亦和之
作者：王守仁
朝代：明

庭有竹兮青青，上乔木兮鸟嘤嘤。妹之来兮，弟与偕行。竹青青兮雨风，鸟嘤嘤兮西东！弟之归兮，兄谁与同？江云暗兮暑雨，江波渺渺兮愁予。弟别兄兮须臾，兄思弟兮何处？景翳翳兮桑榆，念重闱兮离居。路修远兮崎险，沮风波兮江湖。山有洞兮洞有云，深林窅兮涧道曛。松落落兮葛累累，猿啾啾兮鹤怨群。山之人兮不归，山鬼昼啸兮下上烟霏。风袅袅兮桂花落，草萋萋兮春日迟。葺予屋兮云间，荒予圃兮溪之阳。驱虎豹兮无践我藿，扰麋鹿兮无骇我场。解予绶兮钟阜，委予佩兮江湄。往者不可追兮，叹凤德之日衰。将沮溺其耦耕兮，孰接舆之避予。回予驾兮扶桑，鼓予枻兮沧浪。终携汝兮空谷，采三秀兮徜徉。
心渔歌为钱翁希明别号题
作者：王守仁
朝代：明

有渔者歌曰：「渔不以目惟以心，心不在鱼渔更深。北溟之鲸殊小小，一举六鳌未足歆。」敢问何如其为渔耶？曰：「吾将以斯道为网，良知为纲。太和为饵，天地为舫。絜之无意，散之无方。是谓得无所得，而忘无可忘者矣。
泰山高次王内翰司献韵
作者：王守仁
朝代：明

欧生诚楚人，但识庐山高，庐山之高犹可计寻丈。若夫泰山，仰视恍惚，吾不知其尚在青天之下乎，其已直出青天上？我欲仿拟试作《泰山高》，但恐培塿之见未能测识高大，笔底难具状。扶舆磅礴元气钟，突兀半遮天地东。南衡北恒西泰华，俯视伛偻谁争雄？人寰茫昧乍隐见，雷雨初解开鸿蒙。绣壁丹梯，烟霏霭䨴。海日初涌，照耀苍翠。平麓远抱沧海湾，日观正与扶桑对。听涛声之下泻，知百川之东会。天门石扇，豁然中开。幽崖邃谷，襞积隐埋。中有逐世之流，龟潜雌伏，餐霞吸秀于其间，往往怪谲多仙才。上有百丈之飞湍，悬空络石穿云而直下，其源疑自青天来。岩头肤寸出烟雾，须臾滂沱遍九垓。古来登封，七十二主。后来相效，纷纷如雨。玉检金函无不为，只今埋没知何许？但见白云犹复起封中，断碑无字天外日月磨刚风。飞尘过眼倏超忽，飘荡岂复有遗踪。天空翠华远，落日辞千峰。鲁郊获麟，岐阳会凤。明堂既毁，闷宫兴颂。宣尼曳杖，逍遥一去不复来，幽泉呜咽而含悲，群峦拱揖如相送。俯仰宇宙，千载相望。堕山乔岳，尚被其光。峻极配天，无敢颉颃。嗟予瞻眺门墙外，何能彷佛窥室堂？也来攀附摄遗迹，三千之下，不知亦许再拜占末行。吁嗟乎，泰山之高，其高不可极，半壁回首，此身不觉已在东斗傍。
瘗旅文
作者：王守仁
朝代：明

维正德四年秋月三日，有吏目云自京来者，不知其名氏，携一子一仆，将之任，过龙场，投宿土苗家。予从篱落间望见之，阴雨昏黑，欲就问讯北来事，不果。明早，遣人觇之，已行矣。
薄午，有人自蜈蚣坡来，云：“一老人死坡下，傍两人哭之哀。”予曰：“此必吏目死矣。伤哉！”薄暮，复有人来，云：“坡下死者二人，傍一人坐哭。”询其状，则其子又死矣。明日，复有人来，云：“见坡下积尸三焉。”则其仆又死矣。呜呼伤哉！
念其暴骨无主，将二童子持畚、锸往瘗之，二童子有难色然。予曰：“嘻！吾与尔犹彼也！”二童闵然涕下，请往。就其傍山麓为三坎，埋之。又以只鸡、饭三盂，嗟吁涕洟而告之，曰：
呜呼伤哉！繄何人？繄何人？吾龙场驿丞余姚王守仁也。吾与尔皆中土之产，吾不知尔郡邑，尔乌为乎来为兹山之鬼乎？古者重去其乡，游宦不逾千里。吾以窜逐而来此，宜也。尔亦何辜乎？闻尔官吏目耳，俸不能五斗，尔率妻子躬耕可有也。乌为乎以五斗而易尔七尺之躯？又不足，而益以尔子与仆乎？呜呼伤哉！
尔诚恋兹五斗而来，则宜欣然就道，胡为乎吾昨望见尔容蹙然，盖不任其忧者？夫冲冒雾露，扳援崖壁，行万峰之顶，饥渴劳顿，筋骨疲惫，而又瘴疬侵其外，忧郁攻其中，其能以无死乎？吾固知尔之必死，然不谓若是其速，又不谓尔子尔仆亦遽然奄忽也！皆尔自取，谓之何哉！吾念尔三骨之无依而来瘗尔，乃使吾有无穷之怆也。
呜呼伤哉！纵不尔瘗，幽崖之狐成群，阴壑之虺如车轮，亦必能葬尔于腹，不致久暴露尔。尔既已无知，然吾何能违心乎？自吾去父母乡国而来此，三年矣，历瘴毒而苟能自全，以吾未尝一日之戚戚也。今悲伤若此，是吾为尔者重，而自为者轻也。吾不宜复为尔悲矣。
吾为尔歌，尔听之。歌曰：连峰际天兮，飞鸟不通。游子怀乡兮，莫知西东。莫知西东兮，维天则同。异域殊方兮，环海之中。达观随寓兮，奚必予宫。魂兮魂兮，无悲以恫。
又歌以慰之曰：与尔皆乡土之离兮，蛮之人言语不相知兮。性命不可期，吾苟死于兹兮，率尔子仆，来从予兮。吾与尔遨以嬉兮，骖紫彪而乘文螭兮，登望故乡而嘘唏兮。吾苟获生归兮，尔子尔仆，尚尔随兮，无以无侣为悲兮！道旁之冢累累兮，多中土之流离兮，相与呼啸而徘徊兮。餐风饮露，无尔饥兮。朝友麋鹿，暮猿与栖兮。尔安尔居兮，无为厉于兹墟兮！
白湾六章
作者：王守仁
朝代：明

浦之湾，其白漫漫。彼美君子，在水之盘。湾之浦，其白瀰瀰。彼美君子，在水之涘。云之溶溶，于湾之湄。君子于处，民以为期。云之油油，于湾之委。君子于兴，施及四海。白湾之渚，于游以处。彼美君子兮，可以容与。白湾之洋，于濯以湘。彼美君子兮，可以徜徉。
稽山书院尊经阁记
作者：王守仁
朝代：明

经，常道也，其在于天谓之命，其赋于人谓之性，其主于身谓之心。心也，性也，命也，一也。通人物，达四海，塞天地，亘古今，无有乎弗具，无有乎弗同，无有乎或变者也，是常道也。其应乎感也，则为恻隐，为羞恶，为辞让，为是非；其见于事也，则为父子之亲，为君臣之义，为夫妇之别，为长幼之序，为朋友之信。是恻隐也，羞恶也，辞让也，是非也，是亲也，义也，序也，别也，信也，一也；皆所谓心也，性也，命也。通人物，达四海，塞天地，亘古今，无有乎弗具，无有乎弗同，无有乎或变者也，是常道也。是常道也，以言其阴阳消息之行焉，则谓之《易》；以言其纪纲政事之施焉，则谓之《书》；以言其歌咏性情之发焉，则谓之《诗》；以言其条理节文之著焉，则谓之《礼》；以言其欣喜和平之生焉，则谓之《乐》；以言其诚伪邪正之辩焉，则谓之《春秋》。是阴阳消息之行也以至于诚伪邪正之辩也，一也；皆所谓心也，性也，命也。通人物，达四海，塞天地，亘古今，无有乎弗具，无有乎弗同，无有乎或变者也，夫是之谓六经。六经者非他，吾心之常道也。故《易》也者，志吾心之阴阳消息者也；《书》也者，志吾心之纪纲政事者也；《诗》也者，志吾心之歌咏性情者也；《礼》也者，志吾心之条理节文者也；《乐》也者，志吾心之欣喜和平者也；《春秋》也者，志吾心之诚伪邪正者也。君子之于六经也，求之吾心之阴阳消息而时行焉，所以尊《易》也；求之吾心之纪纲政事而时施焉，所以尊《书》也；求之吾心之歌咏性情而时发焉，所以尊《诗》也；求之吾心之条理节文而时著焉。所以尊《礼》也；求之吾心之欣喜和平而时生焉，所以尊《乐》也；求之吾心之诚伪邪正而时辩焉，所以尊《春秋》也。 盖昔者圣人之扶人极、忧后世而述六经也，犹之富家者之父祖，虑其产业库藏之积，其子孙者或至于遗忘散失，卒困穷而无以自全也，而记籍其家之所有以贻之，使之世守其产业库藏之积而享用焉，以免于困穷之患。故六经者，吾心之记籍也；而六经之实，则具于吾心，犹之产业库藏之实积，种种色色，具存于其家；其记籍者，特名状数目而已。而世之学者，不知求六经之实于吾心，而徒考索于影响之间，牵制于文义之末，硁硁然以为是六经矣；是犹富家之子孙，不务守视享用其产业库藏之实积，日遗忘散失，至于窭人丐夫，而犹嚣嚣然指其记籍。曰：“斯吾产业库藏之积也！”何以异于是？ 呜呼！六经之学，其不明于世，非一朝一夕之故矣。尚功利，崇邪说，是谓乱经；习训诂，传记诵，没溺于浅闻小见，以涂天下之耳目，是谓侮经；侈淫辞，竞诡辩，饰奸心盗行，逐世垄断，而犹自以为通经，是谓贼经。若是者，是并其所谓记籍者而割裂弃毁之矣，宁复知所以为尊经也乎？ 越城旧有稽山书院，在卧龙西岗，荒废久矣。郡守渭南南君大吉，既敷政于民，则慨然悼末学之支离，将进之以圣贤之道，于是使山阴令吴君瀛拓书院而一新之；又为尊经之阁于其后，曰：经正则庶民兴，庶民兴斯无邪慝矣。阁成，请予一言，以谂多士。予既不获辞，则为记之若是。呜呼！世之学者，得吾说而求诸其心焉，其亦庶乎知所以为尊经也矣。
象祠记
作者：王守仁
朝代：明

灵、博之山，有象祠焉。其下诸苗夷之居者，咸神而祠之。宣慰安君，因诸苗夷之请，新其祠屋，而请记于予。予曰：“毁之乎，其新之也？”曰：“新之。”“新之也，何居乎？”曰：“斯祠之肇也，盖莫知其原。然吾诸蛮夷之居是者，自吾父、吾祖溯曾高而上，皆尊奉而禋祀焉，举而不敢废也。”予曰：“胡然乎？有鼻之祀，唐之人盖尝毁之。象之道，以为子则不孝，以为弟则傲。斥于唐，而犹存于今；坏于有鼻，而犹盛于兹土也，胡然乎？”
我知之矣：君子之爱若人也，推及于其屋之乌，而况于圣人之弟乎哉？然则祀者为舜，非为象也。意象之死，其在干羽既格之后乎？不然，古之骜桀者岂少哉？而象之祠独延于世，吾于是盖有以见舜德之至，入人之深，而流泽之远且久也。
象之不仁，盖其始焉耳，又乌知其终之不见化于舜也？《书》不云乎：“克谐以孝，烝烝乂，不格奸。” 瞽瞍亦允若，则已化而为慈父。象犹不弟，不可以为谐。进治于善，则不至于恶；不抵于奸，则必入于善。信乎，象盖已化于舜矣！《孟子》曰：“天子使吏治其国，象不得以有为也。”斯盖舜爱象之深而虑之详，所以扶持辅导之者之周也。不然，周公之圣，而管、蔡不免焉。斯可以见象之既化于舜，故能任贤使能而安于其位，泽加于其民，既死而人怀之也。诸侯之卿，命于天子，盖《周官》之制，其殆仿于舜之封象欤？
吾于是盖有以信人性之善，天下无不可化之人也。然则唐人之毁之也，据象之始也；今之诸夷之奉之也，承象之终也。斯义也，吾将以表于世，使知人之不善，虽若象焉，犹可以改；而君子之修德，及其至也，虽若象之不仁，而犹可以化之也。”